text: 1Jozye reyini tout branch fanmi pèp Izrayèl yo lavil Sichèm. Li fè rele tout chèf fanmi yo, tout lòt chèf yo, tout jij yo ak tout notab yo. Yo parèt devan lotèl Seyè a. 2Jozye di pèp la konsa: -Men sa Seyè a, Bondye pèp Izrayèl la, di: Lontan lontan, zansèt nou yo, Terak ak de pitit gason l’ yo, Abraram ak Nakò, t’ap viv nan yon peyi lòt bò larivyè Lefrat, kote yo t’ap sèvi lòt bondye. 3Lè sa a, mwen pran Abraram lòt bò larivyè Lefrat la, mwen fè l’ travèse tout peyi Kanaran an. Mwen ba li anpil pitit pitit. Pou konmanse, mwen ba li Izarak. 4Apre sa, mwen bay Izarak de pitit: Jakòb ak Ezaou. Mwen bay Ezaou tout mòn Seyi a pou li. Men Jakòb desann nan peyi Lejip ansanm ak tout pitit li yo. 5Apre sa, mwen voye Moyiz ak Arawon nan peyi Lejip. Mwen fè gwo malè tonbe sou peyi a pou pini moun li yo. Mwen fè nou soti kite peyi a. 6Lè mwen fè zansèt nou yo soti kite peyi Lejip, yo rive bò lanmè Wouj la. Moun peyi Lejip yo pran kouri dèyè yo ak cha lagè yo ak kavalye yo jouk lanmè Wouj la. 7Zansèt nou yo rele nan pye m’, mwen mete yon fènwa nan mitan yo ak moun peyi Lejip yo. Mwen fè lanmè a vini sou moun peyi Lejip yo, li kouvri yo. Nou te wè ak je nou sa mwen te fè moun peyi Lejip yo. Apre sa, nou pase anpil tan ap viv nan dezè a. 8Lèfini, mwen fè nou antre nan peyi moun Amori yo, lòt bò larivyè Jouden, sou bò solèy leve. Yo leve goumen ak nou. Men mwen lage yo nan men nou. Nou pran peyi yo a pou nou. Mwen disparèt yo devan nou kote nou pase. 9Apre sa, Balak, pitit gason Zipò a, wa peyi Moab, leve vin fè nou lagè. Li fè chache Balaram, pitit gason Peyò a, pou l’ vin ban nou madichon. 10Men, mwen pa koute l’. Konsa, li te blije ban nou benediksyon. Se konsa mwen sove nou nan men Balak. 11Lèfini, nou janbe lòt bò larivyè Jouden, nou rive lavil Jeriko. Moun ki te rete lavil Jeriko yo pran goumen ak nou. Moun Amori yo, moun Ferezi yo, moun Kanaran yo, moun Et yo, moun Gigach yo, moun Evi yo ak moun Jebis yo fè menm bagay la tou. Mwen lage yo tout nan men nou. 12Mwen voye yon kantite gèp panyòl devan nou. Yo fè de wa moun Amori yo kouri met deyò anvan nou rive sou yo. Se pa t’ ni banza nou yo ni nepe nou yo ki te fè sa! 13Apre sa, mwen ban nou tè nou pa t’ janm travay plante. Mwen ban nou anpil lavil nou pa t’ janm bati. Se la nou rete koulye a. N’ap manje rezen nan pye rezen nou pa t’ plante, oliv nan pye oliv nou pa t’ plante. 14Koulye a menm, se pou nou gen krentif pou Seyè a, se pou nou sèvi l’ ak tout kè nou tout bon vre. Voye bondye zansèt nou yo te konn sèvi lòt bò larivyè Lefrat la ak nan peyi Lejip la jete! Sèvi Seyè a. 15Men, si nou pa vle sèvi Seyè a, depi koulye a chwazi sa nou vle sèvi a: oswa bondye zansèt nou yo t’ap sèvi nan peyi lòt bò larivyè Lefrat la, osinon bondye moun Amori yo t’ap sèvi nan peyi kote n’ap viv koulye a. Men, pou mwen menm ansanm ak tout moun lakay mwen, se Seyè a n’ap sèvi. 16Pèp la reponn! -Nou p’ap janm fè lide vire do bay Seyè a pou n’ al sèvi lòt bondye. 17Se Seyè a, Bondye nou an, ki te fè nou soti ansanm ak zansèt nou yo nan esklavaj nou te ye nan peyi Lejip la. Se li menm ki te fè tout gwo mèvèy sa yo devan je nou. Se li menm ki te pwoteje nou tout kote nou pase, nan mitan tout nasyon sa yo, lè nou t’ap travèse peyi yo. 18Se Seyè a ki te chase tout pèp sa yo pou yo te fè plas pou nou ansanm ak moun Amori yo ki te rete nan peyi a. Nou menm tou, se Seyè a n’ap sèvi, paske se limenm ki Bondye nou. 19Lè sa a, Jozye di pèp la: -Nou p’ap ka sèvi Seyè a, paske Seyè a se yon Bondye ki apa, yon Bondye ki fè jalouzi. Li p’ap janm padonnen peche nou yo ak sa n’ap fè ki mal. 20Si nou lage Seyè a, si n’ al sèvi lòt bondye, Seyè a pral leve dèyè nou. Atout li te fin fè tout byen sa yo pou nou, l’a pini nou, l’a fini nèt ak nou. 21Pèp la reponn: -Non. Sa p’ap janm rive. Se Seyè a n’ap sèvi! 22Lè sa a, Jozye di pèp la: -Mwen pran nou sèvi temwen, se nou menm menm ki chwazi se Seyè a n’ap sèvi. Yo reponn: -Wi, nou tout temwen. 23Jozye di yo lè sa a: -Koulye a, se pou nou pran tout bondye lòt pèp ki nan mitan nou ap sèvi yo, voye yo jete. Se pou nou apiye nèt ak tout kè nou sou Seyè a, Bondye pèp Izrayèl la. 24Pèp la reponn li: -Se Seyè a, Bondye nou an, n’ap sèvi. N’ap koute tou sa li di nou fè. 25Se konsa, jou sa a, Jozye pase yon kontra avèk pèp la lavil Sichèm. Li ba yo tout lwa ak tout regleman pou yo swiv. 26Jozye ekri yo tout nan liv lalwa Bondye a. Li pran yon gwo wòch, li plante l’ kanpe anba pye chenn ki te anndan kote yo te mete apa pou Seyè a. 27Epi Jozye di pèp la konsa: -Nou wè wòch sa a! Enben, l’ap sèvi yon mak pou l’ fè nou chonje paske li te tande tout pawòl Seyè a te di nou. L’ap sèvi yon mak pou l’ fè nou chonje pou nou pa janm vire do bay Bondye nou an! 28Apre sa, Jozye voye pèp la ale, chak moun sou pòsyon tè ki te vin pou fanmi yo. 29Apre tout bagay sa yo, Jozye, pitit gason Noun lan, sèvitè Seyè a, mouri. Li te gen sandizan (110 an). 30Yo antere l’ sou tè ki te pou li a, nan zòn Timnat-Sera, nan mòn ki pou branch fanmi Efrayim lan, sou bò nò mòn Gach. 31Pèp Izrayèl la te sèvi Seyè a pandan tout tan Jozye te vivan an, epi apre sa, pandan tout tan chèf ki te konnen sa Seyè a te fè pou pèp Izrayèl la te vivan toujou. 32Pèp Izrayèl la te pran zosman Jozèf yo avèk yo lè yo t’ap soti kite peyi Lejip. Yo antere zosman yo sou moso tè Jakòb te achte nan men pitit Amò yo pou san pyès ajan. Se Amò sa a ki te papa Sichèm. Moso tè a rete pou pitit pitit Jozèf yo. 33Apre sa, lè Eleaza, pitit gason Arawon an, mouri, yo antere l’ sou ti mòn ki te pou Fineas, pitit gason l’ lan. Yo te ba li ti mòn sa a ki nan mitan mòn ki pou branch fanmi Efrayim lan.


c: text/html

text: 1Kèk tan apre tout evènman sa yo, sou rèy Atagzèsès, wa peyi Pès la, te gen yon nonm yo te rele Esdras ki te soti nan branch fanmi Arawon an. Papa l’ te rele Seraja. Seraja te pitit Azarya, Azarya te pitit Ilkija. 2Ilkija te pitit Chaloum, Chaloum te pitit Zadòk, Zadòk te pitit Achitoub. 3Achitoub te pitit Amarya, Amarya te pitit Azarya, Azarya te pitit Merajòt. 4Merajòt te pitit Zeraja, Zeraja te pitit Ouzi, Ouzi te pitit Bouki. 5Bouki te pitit Abichwa, Abichwa te pitit Fineas, Fineas te pitit Eleaza, Eleaza te pitit Arawon, granprèt la. 6Esdras te yon nonm save ki te fò anpil nan lalwa Seyè a, lalwa Bondye pèp Izrayèl la te bay Moyiz la. Li t’ap travay ak wa a. Wa a te bay Esdras tou sa li te mande l’, paske Seyè a, Bondye li a, t’ap pwoteje l’. Se konsa li kite lavil Babilòn pou l’ moute lavil Jerizalèm. 7Anpil lòt moun nan pèp Izrayèl la, nan prèt yo, nan moun Levi yo, nan sanba yo, nan gad tanp yo ak lòt travayè yo, te pran wout la moute lavil Jerizalèm ansanm ak li. Lè sa a, wa Atagzèsès te nan setyèm lanne rèy li. 8Yo rive Jerizalèm nan senkyèm mwa setyèm lanne rèy Atagzèsès la. 9Yo te kite lavil Babilòn premye jou nan premye mwa a. Epi yo rive lavil Jerizalèm premye jou nan senkyèm mwa a, avèk pwoteksyon Bondye. 10Esdras te pase tout tan li ap etidye lalwa Seyè a. Li t’ap swiv tou sa ki ladan l’. Li t’ap moutre pèp Izrayèl la tout lòd ak tout regleman Seyè a. 11Men kopi lèt wa Atagzèsès te renmèt Esdras, ki te yon prèt ak yon nonm save. Li te dòktè nan zafè lalwa ak kòmandman Seyè a te bay pèp Izrayèl la. 12Men lèt Atagzèsès, gran wa a, te ekri bay Esdras, nonm save ki fò nan lalwa Bondye ki nan syèl la! -Koulye a, 13mwen bay lòd nan tout peyi m’ap gouvènen yo pou tout moun nan pèp Izrayèl la, nan prèt yo osinon nan moun Levi yo, ki vle ale avè ou lavil Jerizalèm, pou yo kite yo ale. 14Se mwen menm, wa a, ansanm ak sèt konseye m’ yo ki voye ou al fè enspeksyon nan peyi Jida a ak nan lavil Jerizalèm pou ou wè ki jan moun yo ap swiv liv lalwa Bondye ki nan men ou lan. 15W’a pran avè ou ajan ak lò wa a ansanm ak konseye l’ yo te fè lide bay pou Bondye pèp Izrayèl la, ki gen tanp li lavil Jerizalèm. 16W’a pote tou tout ajan ak lò y’a ba ou nan tout pwovens Babilòn lan ansanm ak ofrann pèp la ak prèt yo te fè lide voye paske yo vle fè l’ pou kay Bondye a nan lavil Jerizalèm. 17Konsa, avèk tout ajan sa a w’a achte towo bèf, belye mouton, jenn ti mouton ansanm ak grenn jaden, grenn danre, diven ak lwil ki pou mache ak yo. Epi w’a ofri yo sou lotèl la nan tanp Bondye ou la ki lavil Jerizalèm. 18Avèk ajan ak lò ki va rete a, ou menm ak frè ou yo, n’a fè sa nou vle avè l’, depi sa nou fè a dakò ak volonte Bondye nou an. 19W’a pran tout veso yo te renmèt ou nan men pou sèvi nan tanp Bondye ou la, w’a mete yo nan tanp lan lavil Jerizalèm, devan lotèl Bondye ou la. 20Si gen lòt bagay ou bezwen ankò pou tanp Bondye ou la, ou mèt pran nan kès wa a pou achte yo. 21Mwen menm, wa Atagzèsès, mwen pase lòd bay tout trezorye leta ki nan pwovens lòt bò larivyè Lefrat la, pou yo bay Esdras, prèt la, nonm save ki fò nan lalwa Bondye ki nan syèl la, tou sa l’a mande yo san pran reta, 22depi sa l’ mande a pa depase an total sanvenmil ons ajan, sisansenkant (650) barik ble, sisan (600) galon diven, sisan (600) galon lwil oliv. Pou disèl la, y’a ba li valè li bezwen. 23Se pou ou sèten yo bay tou sa Bondye ki nan syèl la mande pou tanp li a, san manke anyen, pou Bondye pa janm fache sou mwen, ni sou pitit ki va gouvènen peyi a apre m’. 24Epi m’ fè nou konnen yo pa gen dwa fè ni prèt yo, ni moun Levi yo, ni sanba yo, ni gad tanp yo, ni domestik yo, ni okenn lòt moun k’ap sèvi nan tanp Bondye a, peye okenn taks, okenn kontribisyon ni okenn dwa lese pase. 25Ou menm menm, Esdras, avèk bon konprann Bondye ba ou a, w’a chwazi majistra ak jij pou gouvènen tout moun pèp Izrayèl yo k’ap viv dapre lalwa Bondye ou la, nan pwovens lòt bò larivyè Lefrat la. Si genyen ki pa konnen lalwa a, se pou ou fè yo aprann li. 26Tout moun ki pa mache dapre lalwa Bondye ou la osinon dapre lòd wa a bay la, se pou yo san pitye pou yo lè y’ap pini yo pou sa yo fè a. Sa pou yo touye y’a touye. Sa pou yo depòte y’a depòte. Sa pou yo fè peye amann y’a fè peye amann. Sa pou yo mete nan prizon y’a mete nan prizon! 27Lè sa a, Esdras di: -Lwanj pou Seyè a, Bondye zansèt nou yo! Li mete nan tèt wa a lide pou l’ fè tout bèl bagay sa yo pou tanp Seyè a lavil Jerizalèm. 28Li fè m’ jwenn favè devan wa a, devan konseye l’ yo ak tout lòt gwo zotobre k’ap travay ak wa a. Li te ban m’ kouraj, mwen te rive sanble tout chèf fanmi pèp Izrayèl la pou yo pati avè mwen!

robotstxt: allowed

filter: keep


text:
Jedi 7 fevriye 2013 la, fè 27 lane jou pou jou depi premye pwogram regilye Sèvis Kreyòl Lavwadlamerik la te antre nan lè a; e depi lè sa a, li genyen yon pwogramasyon pèmanan ki pa janm sispann ogmante, devlope, grandi.
Vrèman vre, se nan dat 7 fevriye 1986 --jou finisman dinasti Duvalier a, nan okazyon depa pou legzil Jean-Claude « Baby Doc » Duvalier-- otorite yo nan Lavwadlamerik te deside vini ak yon segman kreyòl ki tap antre nan lè a chak jou pou mete oditè yo okouran sa k tap pase ann Ayiti, yon peyi ki te kòmanse yon tranzisyon demokratik ki ta pral pi long pase sa anpil moun te espere.
Anvan pwogramasyon kreyòl sa a te tounen yon pati nan emisyon chak jou estasyon an, Lavwadlamerik te konn pase yon ti ribrik enfòmasyon 5 minit nan lang kreyòl ayisyen an ki te konn pase chak vandredi apremidi nan fen pwogram espayòl la; jounalis ki te konn prepare e prezante segman sa a, se Henry Francisque ki tap travay pou Sèvis Fransè VOA pou Lafrik la. Radyo a te lanse segman sa a pou la premyè fwa nan jounen kote prezidan ameriken Ronald Reagan te sibi yon atanta nan kòmansman ane 1981. Men, se a pati depa Jean-Claude Duvalier -7 fevriye 1986-- pwogram oditè yo konnen jounen jodi a te kòmanse, toujou avèk jounalis Henry Francisque ki te jwenn asistans Jacques Roche ki tap travay pou Ajans Enfòmasyon Lèzetazini an (United States Information Agency, USIA).
Aprè sa, lè responsab yo te deside elaji kad pwogramasyon kreyòl la, lòt jounalis ta pral vini pou ranfòse ekip la. Se konsa oditè yo ta pral tande vwa Sandra Dominique; yo tap gen tou pou yo vin abitye ak vwa --youn aprè lòt-- Lyonel Desmarattes, Fred Williams, Guilaine Salomon McAfee, Yves Colon, Chérubin Dorcil, Jacques Jean-Baptiste, Sherley Anilus, Judith Laventure Brossard, Fagnole Demesmin, Marie-Luce Pierre, Ronald César, Serge Michel, Paul Gustave Magloire, Jean-Robert Philippe, Ed Lozama, Jacquelin Bélizaire, Serge Rodriguez, Daly Valet, Jean-Pierre Leroy, Pierre-Nazon Beaulière epi, antwòt, Jacques Price Jean ak Wakimg Exumé. Depi anviwon 3 zan, nou gen yon espesyalis k ap jere sit entènèt nou an : se Coralie Saint-Louis.
Pèfòmans ekip kreyòl la, mete sou evolisyon sitiyasyon politik, sosyal e ekonomik la ann Ayiti --yon sitiyasyon ki te pase pa « des hauts e des bas » pandan preske 30 tan depi ranvèsman rejim Duvalier a-- ebyen, sityasyon espesyal sa a ta pral pèmèt sèvis la pran plis ekstansyon rapidman. Se konsa, emisyon an pral pase de 17 minit dabò, epi 30 minit ansuit (2 fwa pa jou), pou l tounen 3 emisyon 30 minit 3 fwa pa jou; e finalman, depi tranblemandetè 12 janvye 2010 la, 3 pwogram 1nèdtan : 7:30 - 8:30 AM, 12:30 – 1:30 PM, epi 5:00-6:00 PM, aprè program midi 30 la te pase plis ke yon lane ap dire 2 zèd tan. Gen 2 pwogram wikenn ki dire 30 minit e ki pase samdi ak dimanch ant 12:30 e 1:00 PM, epi ant 5:00 e 5:30 PM.
Nou pa kapab bliye korespondan nou genyen Ozetazini, nan Gwadeloup, Kanada, Repiblik Dominikèn e sitou nan peyi d Ayiti; epi afilye nou yo ki jwe yon gwo wòl nan efò ki fèt pou Sèvis Kreyòl la genyen plas li okipe jounen jodi a pami radyo kap emèt nan lang kreyòl la.
Depi fondasyon Sèvis Kreyòl Lavwadlamerik la le 7 fevriye 1986, 3 direktè pase nan tèt li : Santiago Jorgé Mena avèk Oscar Minoso Bachiller -2 ameriken dorijin latino-amerikèn- epi direktè aktyèl la, Ronald César, ki se yon ayisyen.
Nan okazyon 27èm anivèsè sa a, ekip ayisyen ki nan estasyon an pran angajman pou l toujou mete yon travay pwofesyonèl devan oditè fidèl li yo, pandan l ap respekte deviz orijinal radyo a ki di :
« Nouvèl yo kapab bon ; nouvèl yo kapab pa bon. Men nap toujou di w laverite.»


text: 1Eske sa vle di m’ap kòmanse fè lwanj tèt mwen ankò? Osinon, èske mwen ta bezwen yon lèt rekòmandasyon pou nou tankou kèk lòt ki pòte lèt rekòmandasyon ban nou? Ou ankò èske se pou m’ ta mande nou pòte yon lèt konsa ban mwen? 2Se nou menm, moun Korent, ki lèt rekòmandasyon mwen, yon lèt ki ekri nan kè m’ pou tout moun ki konn li ka li li. 3Wi, se bagay ki klè, nou menm moun Korent, nou se yon lèt Kris la menm te ekri ban m’ pote. Li pa t’ ekri l’ ak lank, sou moso wòch plat, men sou kè moun ak Lespri Bondye ki vivan an. 4M’ap di nou tou sa, paske, gremesi Jezikri, mwen gen konfyans nan Bondye. 5Konprann byen, mwen pa t’ janm gen pretansyon pou m’ ta kapab fè bagay konsa ak pwòp kouraj mwen. Sa mwen fè a, se Bondye ki fè m’ ka fè li. 6Se li menm ki fè m’ ka sèvi anba nouvo kontra a. Kontra sa a pa t’ fèt dapre lalwa ki ekri a, men dapre pouvwa Lespri Bondye a. Lalwa ki ekri a bay lanmò, men Lespri Bondye a bay lavi. 7Yo te make lalwa a lèt pa lèt sou de moso wòch plat. Pouvwa Bondye a te parèt aklè lè li t’ap bay li. Lè sa a, figi Moyiz te sitèlman klere, moun pèp Izrayèl yo pa t’ ka fiske je yo sou li. Men, figi Moyiz la pa t’ap rete klere tout tan. Si travay lalwa a, ki te la pou bay lanmò, te parèt konsa, 8nou pa bezwen mande si pouvwa ki pou parèt lè Lespri Bondye a ap travay p’ap pi gwo toujou. 9Travay ki t’ap fè yo kondannen moun lan te gen pouvwa, se vre! Nou pa bezwen mande ki kalite pouvwa ki dwe genyen nan travay k’ap fèt pou Bondye fè moun gras. 10Nou ka menm di pouvwa ki te parèt aklè nan tan lontan an pa anyen devan pouvwa k’ap parèt aklè koulye a, sitèlman li depase l’ anpil. 11Si sa ki te la pou yon tan an te gen pouvwa, nou pa bezwen mande ki pouvwa sa ki la pou tout tan an genyen. 12Se paske mwen gen tout espwa sa a kifè kè m’ poze konsa. 13Mwen pa tankou Moyiz: klate ki te nan figi l’ la te la pou yon tan. Se sa ki fè Moyiz te kouri kouvri tout figi l’ ak yon moso twal pou moun pèp Izrayèl yo pa t’ wè lè klate a disparèt. 14Men, yo pa t’ ka konprann anyen. Jouk koulye a, lè y’ap li liv ansyen kontra yo, vwal la toujou la sou lespri yo. Lè yon moun mete konfyans yo nan Kris la, se lè sa a vwal la disparèt. 15Jòdi a ankò, chak fwa y’ap li liv Moyiz yo, vwal la kouvri lespri yo. 16Men, tankou sa ekri nan liv la: Lè yon moun tounen vin jwenn Seyè a, vwal la soti. 17Kilès Seyè y’ap pale la a? Se Lespri Bondye a. Kote Lespri Bondye a ye, la gen libète. 18Nou tout, nou pa kouvri figi nou; nou tankou yon glas k’ap fè moun wè pouvwa Bondye a: konsa chak jou n’ap transfòme, pouvwa li ap grandi nan nou, jouk tan n’a rive sanble nèt ak Seyè a. Sa se travay Seyè a. Lespri Bondye.


text: 1Jou ki make venteyenyèm jou nan setyèm mwa nan menm lanne a, Seyè a bay pwofèt Aje yon lòt mesaj ankò. 2Li di li konsa: -Pale ak Zowobabèl, pitit gason Chealtyèl la, gouvènè peyi Jida a, ak Jozye, granprèt la, pitit gason Jozadak la, ansanm ak pèp ki te tounen soti nan peyi kote yo te depòte yo a. W’a di yo: 3Eske gen yonn nan nou ki chonje jan tanp lan te bèl nan tan lontan? Ki jan nou wè l’ koulye a? Nou pa wè li pa vo anyen? 4Men koulye a, kouraj, Zowobabèl! Se Seyè a menm k’ap pale avè ou. Kouraj, Jozye, granprèt la, pitit Jozadak la! Kouraj, nou tout ki rete nan peyi a! Se Seyè a menm k’ap pale ak nou! Mete men nan travay la, paske mwen la avèk nou! Se mwen menm, Seyè ki gen tout pouvwa a, ki di sa! 5Lè nou t’ap soti kite peyi Lejip la, mwen te pwomèt mwen t’ap toujou la avèk nou. Enben! M’ la nan mitan nou. Nou pa bezwen pè. 6Paske men sa Seyè ki gen tout pouvwa a di: Anvan lontan, mwen pral souke syèl la ak latè a, lanmè a ak tè yo. 7Mwen pral souke tout nasyon yo. Yo pral pote tout richès yo isit la, yo pral plen kay sa a ak bèl bagay. Se Seyè ki gen tout pouvwa a menm ki di sa. 8Se pou mwen tout lò ak tout ajan sou latè ye. Se Seyè ki gen tout pouvwa a menm ki di sa. 9Kay sa a ap pi bèl lontan pase premye a. Se isit la menm m’ap bay tout moun kè poze. Se mwen menm, Seyè ki gen tout pouvwa a, ki di sa! 10Jou ki te make vennkatriyèm jou nan nevyèm mwa nan dezyèm lanne rèy wa Dariyis la, Seyè ki gen tout pouvwa a bay pwofèt Aje yon lòt mesaj ankò. Li di l’ konsa: 11-Al mande prèt yo sa lalwa di sou sa. 12Si yon moun pran yon moso vyann yo mete apa pou Bondye, li vlope l’ nan ke rad li. Lèfini, li kite rad la touche yon pen, osinon yon manje kwit, osinon yon veso ki gen diven osinon ki gen lwil, ou nenpòt ki kalite manje, èske sa ap mete manje a apa pou Bondye tou pou sa? Lè Aje mande prèt yo sa, yo reponn li: -Non! 13Lèfini, Aje mande yo: -Lè yon moun pa nan kondisyon pou l’ sèvi Bondye paske li te manyen yon kadav, lèfini si li manyen yonn nan kalite manje sa yo, èske sa ap fè manje yo pa bon pou sa pou moun ki nan kondisyon pou sèvi Bondye? Prèt yo reponn li: -Wi! 14Lè sa a, Aje di yo konsa: -Men sa Seyè a di. Se menm bagay la tou pou pèp nasyon sa a ansanm ak tou sa y’ap fè a. Sa yo ofri ban mwen an pa bon, paske yo pa nan kondisyon pou yo sèvi Bondye. 15Men sa Seyè a di ankò: -Depi jòdi a, kalkile byen sou sa ki rive nou. Anvan nou te konmanse rebati kay ki apa pou Seyè a, 16ki jan sa te ye pou nou? Nou te al fè rekòt nan yon jaden ble, nou te konprann nou t’ap jwenn vin barik, se dis ase nou jwenn. N’ al chache diven nan yon barik depo, nou te konprann nou t’ap jwenn senkant galon, se vin galon ase nou jwenn. 17Mwen voye lawouy ak lagrèl gate tou sa nou te plante ak men nou. Mwen fè yo kanni. Men, nou yonn pa tounen vin jwenn mwen. Se Seyè a ki di sa. 18Men jòdi a, vennkatryèm jou nan nevyèm mwa a, jou nou te fini ak fondasyon tanp lan, kalkile byen sou sa ki pral rive nou la a! 19Ata grenn pou plante pa gen ankò nan depo nou yo. Ni pye rezen nou yo, ni pye fig frans nou yo, ni pye grenad nou yo, ni pye oliv nou yo pa donnen ankò. Men, depi jounen jòdi a, mwen pral beni nou. 20Menm jou sa a, ki te vennkatriyèm jou nan mwa a, Seyè a bay Aje yon dezyèm mesaj. Li di l’ konsa: 21-Pale ak Zowobabèl, gouvènè peyi Jida a, di l’ pou mwen: Mwen pral souke syèl la ak latè a. 22Mwen pral jete wa k’ap gouvènen yo, mwen pral detwi pouvwa nasyon yo. Mwen pral chavire cha lagè yo ansanm ak moun ki sou yo. Tout chwal yo pral mouri. Pou moun ki te sou chwal yo menm, yonn pral touye lòt ak nepe yo. 23Jou sa a, m’ap pran ou, ou menm Zowobabèl, sèvitè m’ lan, pitit gason Chealtyèl la, m’ap ba ou pouvwa pou gouvènen nan non mwen, paske se ou menm mwen chwazi pou sa. Se Seyè ki gen tout pouvwa a ki di sa


text:
Solèy
thumb|right|250px|Solèy la. Solèy se etwal nou. Planèt yo ak lalin nan kap vire alantou solèy la fòme sistèm solè nou an. Syantis yo voye nan lespas navèt espasyal kap vire alantou tè ya tankou yon satelit. Syantis yo voye navèt espasyal, ki se yon sonn pou lòt planèt yo. Satelit ak sonn yo voye enfòmasyon retounen sou latè. Selon enfòmasyon sa yo fè nou konnen ke tout planèt ak lalin yo genyen anpil bagay ki menm jan. Se menm jan tou nou konnen genyen anpil lòt fason yo diferan yon ak lòt.
Yon galaksi se yon pakèt etwal ki gwoupe ansanm. Solèy la se yon n nan paket etwal yo ki nan galaksi nou an. Tout etwal yo genyen menm pwopriyete chimik. Genyen etwal ki gwo. Genyen etwal ki piti. Genyen etwal ki granmoun. Genyen etwal ki jenn. Genyen etwal ki pi cho pase lòt.
Genyen anpil milye galaksi nan monn nan. Galaksi sa yo genyen anpil bagay ladan yo ki sanble avek galaksi pa nou an. Yo fèt avèk men m eleman, men fòs, e se men m kalite fòm enèji ke nou jwenn nan sistèm solè nou an. [1]
Tradiksyon[edite | modifier le wikicode]
- Lòt kreyòl:
- Franse: soleil
- Angle: sun
- Alman: sonne
- Panyòl: sol
Etimoloji[edite | modifier le wikicode]
Mo solèy la soti nan lang franse a (soleil) ki soti nan yon mo laten (sol).
Referans[edite | modifier le wikicode]


text:
dimanche 10 octobre 2010
Chimen lekòl
Lekòl ta sanse ouvri mwa sa a ann Ayiti. Ministè Edikasyon Nasyonal te programe rantre lekòl la pou lendi 4 oktòb. Men pi fò lekòl nan zòn tranblemantè a te frape a pa t ouvri pòt yo jou sa a. Genyen ki ranvwaye antre a pou youn oubyen de semenn. Gen lekòl ki fèmen pòt yo nèt. Genyen ki ouvri men ki pa konn pou konbyen tan yo ka kenbe.
Selon tradisyon ayisyen, Oktòb ta sipoze vle di blokis nan lari, bak machann devan pòt lekòl. Inifòm tout koulè k ap pran chimen lekòl. Ane sa a, se yon lòt koze. Ane sa a, blokis la se pa paske gen anpil timoun ki pral lekòl, men paske wout yo vin pi kraze toujou, yo plen debri, tant nan tout lari. Pandan Minis Edikasyon Nasyonal ap mande tout moun montre solidarite, elèv Lise Tousen ap fè manifestasyon pou yo mande gouvènman an deplase moun k ap viv nan lakou lekòl yo pou kou kapab kòmanse. Profesè ki pa touche depi plizyè mwa pa al travay. Genyen ki fè sit-in. Sa fè plizyè mwa n ap tande pale de valè kòb ki pral bay pou kore sektè edikasyon nan peyi a, pou fè tout ti ayisyen al lekòl gratis. Men oktòb rive sou nou. Kisa ki fèt vrèman ? Anpil moun isit ak medya yo tou gentan pale de echèk. Anpil moun gentan wè distans ki egziste ant timoun ki soti nan fanmi ki gen mwayen ak sa k soti nan fanmi ki pa genyen ap vin plis. Sosyete a ap vin pi dezekilibre toujou. Preske di mwa apre tranblemantè 12 janvye a, rantre lekòl la pèmèt nou wè valè travay ki rete pou fèt. Valè travay ki pa fèt, menm pandan tout kantite moun ak òganizasyon vle ede Ayiti ak Ayisyen. Nan nouvo projè CIRH la fenk aprouve, gen plizyè ki konsène edikasyon. Men si se 7 oktòb, kòb pou bati lekòl sa yo aprouve, kilè y ap disponib pou timoun ki bezwen al lekòl ?
Pitit pa m lan kòmanse premye ane fondamantal ane sa a. Eske l ap fè tout ane lekòl li nan lekòl prive ? Menm jan avè k lè m te lekòl, menm jan ak lè granparan l te lekòl ? Anpil moun te espere apre sa k te pase 12 janvye a, t ap gen kèk gwo chanjman nan sosyete a. Mwen poko wè chanjman sa yo. Si semenn sa a, gen kèk timoun ki kapab pran chimen lekòl, pi fò pa ka ale. Swa paske lekòl yo pa egziste ankò, swa paske espas lekòl la okipe, swa paske paran yo pa gen mwayen. Olye chak ti fondasyon, chak ti ONG, chak gwoup moun k ap anonse sa y ap fè pou timoun nan tèl kan oswa tèl lòt, ala bèl sa ta bèl si te gen yon anons nasyonal ki di bon jan lekòl ap gratis pou tout timoun jan konstitisyon an mande l. Ala bèl sa ta bèl si sa te fèt vre. Gen peyi kote lekòl prive se yon chwa, yon privilèj. Isit la, se sa ki nòmal pandan nou konnen majorite popilasyon an nan difikilte ekonomik. Se lekòl leta a ki vin yon privilèj. Gen yon epòk, lise yo te pami pi bon lekòl peyi a te genyen. Fòk nivo akademik lekòl leta yo tounen nan nivo ekselans sa a pandan tou yo kapab resevwa tout timoun nan peyi a. Tout paran vle sa ki pi bon pou pitit yo. Paran ayisyen pa ta dwe nan tout difikilte sa yo pou voye pitit yo lekòl.
Semenn sa a mwen kontan, mwen fyè paske ti pitit mwen an rantre nan lekòl fondamantal. Semenn sa a, mwen tris, mwen wont paske pi fò ti konpatriyòt li yo pa ka fè menm jan avè l.
NM
Selon tradisyon ayisyen, Oktòb ta sipoze vle di blokis nan lari, bak machann devan pòt lekòl. Inifòm tout koulè k ap pran chimen lekòl. Ane sa a, se yon lòt koze. Ane sa a, blokis la se pa paske gen anpil timoun ki pral lekòl, men paske wout yo vin pi kraze toujou, yo plen debri, tant nan tout lari. Pandan Minis Edikasyon Nasyonal ap mande tout moun montre solidarite, elèv Lise Tousen ap fè manifestasyon pou yo mande gouvènman an deplase moun k ap viv nan lakou lekòl yo pou kou kapab kòmanse. Profesè ki pa touche depi plizyè mwa pa al travay. Genyen ki fè sit-in. Sa fè plizyè mwa n ap tande pale de valè kòb ki pral bay pou kore sektè edikasyon nan peyi a, pou fè tout ti ayisyen al lekòl gratis. Men oktòb rive sou nou. Kisa ki fèt vrèman ? Anpil moun isit ak medya yo tou gentan pale de echèk. Anpil moun gentan wè distans ki egziste ant timoun ki soti nan fanmi ki gen mwayen ak sa k soti nan fanmi ki pa genyen ap vin plis. Sosyete a ap vin pi dezekilibre toujou. Preske di mwa apre tranblemantè 12 janvye a, rantre lekòl la pèmèt nou wè valè travay ki rete pou fèt. Valè travay ki pa fèt, menm pandan tout kantite moun ak òganizasyon vle ede Ayiti ak Ayisyen. Nan nouvo projè CIRH la fenk aprouve, gen plizyè ki konsène edikasyon. Men si se 7 oktòb, kòb pou bati lekòl sa yo aprouve, kilè y ap disponib pou timoun ki bezwen al lekòl ?
Pitit pa m lan kòmanse premye ane fondamantal ane sa a. Eske l ap fè tout ane lekòl li nan lekòl prive ? Menm jan avè k lè m te lekòl, menm jan ak lè granparan l te lekòl ? Anpil moun te espere apre sa k te pase 12 janvye a, t ap gen kèk gwo chanjman nan sosyete a. Mwen poko wè chanjman sa yo. Si semenn sa a, gen kèk timoun ki kapab pran chimen lekòl, pi fò pa ka ale. Swa paske lekòl yo pa egziste ankò, swa paske espas lekòl la okipe, swa paske paran yo pa gen mwayen. Olye chak ti fondasyon, chak ti ONG, chak gwoup moun k ap anonse sa y ap fè pou timoun nan tèl kan oswa tèl lòt, ala bèl sa ta bèl si te gen yon anons nasyonal ki di bon jan lekòl ap gratis pou tout timoun jan konstitisyon an mande l. Ala bèl sa ta bèl si sa te fèt vre. Gen peyi kote lekòl prive se yon chwa, yon privilèj. Isit la, se sa ki nòmal pandan nou konnen majorite popilasyon an nan difikilte ekonomik. Se lekòl leta a ki vin yon privilèj. Gen yon epòk, lise yo te pami pi bon lekòl peyi a te genyen. Fòk nivo akademik lekòl leta yo tounen nan nivo ekselans sa a pandan tou yo kapab resevwa tout timoun nan peyi a. Tout paran vle sa ki pi bon pou pitit yo. Paran ayisyen pa ta dwe nan tout difikilte sa yo pou voye pitit yo lekòl.
Semenn sa a mwen kontan, mwen fyè paske ti pitit mwen an rantre nan lekòl fondamantal. Semenn sa a, mwen tris, mwen wont paske pi fò ti konpatriyòt li yo pa ka fè menm jan avè l.
NM
Inscription à : Publier les commentaires (Atom)


text:
Chè Sitwayen Massachusetts,
Biwo Egzekitif Pwoteksyon ak Sekirite Piblik la kontan pou prezante sitwèb sa a ki chaje ak enfòmasyon sou fason pou gen travay Polis ki Jis ak San Patipri.
Pwofilaj etnik se yon bagay k ap bay pwoblèm depi yon bon tan epi kèk evènman ki sot pase vin fè moun ap pale sou bagay sa a ki lakòz anpil divizyon yon lòt fwa ankò.
Rezon sit wèb sa a se pou nou kapab tounen yon resous ak yon zouti edikasyon ak fòmasyon pou lapolis ansanm ak manm kominote a. Sit sa a bay lide enpòtan sou fason lapolis antre an kontak ak sitwayen yo. Epi tou li bay kominote a lide sou plizyè faktè ak enkyetid yon polisye dwe konsidere lè li enplike nan yon sitiyasyon ki kapab gen danje.
Nou swete ni lapolis ak manm kominote a pral itilize enfòmasyon ki nan sit sa a pou travay ansanm pou kreye yon atmosfè ki respè, koperasyon ak sekirite piblik pou tout moun.
Salitasyon,
Mary Elizabeth Heffernan
Sekretè
Biwo Egzekitif Pwoteksyon ak Sekirite Piblik
Massachusetts


text: 1Yon jou repo, Jezi t’ap pase nan yon jaden ble. Disip li yo keyi kèk grap ble, yo fwote yo nan men yo, epi yo t’ap manje grenn yo. 2Te gen kèk farizyen la ki di yo konsa: Poukisa n’ap fè bagay lalwa nou pa pèmèt moun fè gwo jou repo a? 3Jezi pran lapawòl, li di farizyen yo konsa: Eske nou pa li sa David te fè li menm ak moun pa l’ yo, yon jou yo te grangou? 4Li antre nan kay Bondye a, li pran pen yo te ofri bay Bondye a, li manje, li bay moun pa l’ yo manje tou. Men dapre lalwa nou an, se prèt yo sèlman ki gen dwa manje pen sa yo. 5Apre sa li di yo: Mwen menm, Moun Bondye voye nan lachè a, mwen se mèt repo a. 6Yon lòt jou repo, Jezi antre nan sinagòg la, li t’ap moutre moun yo anpil bagay. Te gen yon nonm nan lasanble a ki te gen men dwat li pòk. 7Dirèktè lalwa yo ak farizyen yo t’ap veye Jezi konsa pou wè si l’ t’ap geri moun jou repo a, paske yo te vle jwenn yon kòz pou akize li. 8Men, Jezi te konnen sak te dèyè tèt yo. Lè sa a, li di nonm ki te gen menm pòk la: Leve, vin kanpe la a nan mitan nou. Nonm lan leve kanpe. 9Apre sa, Jezi di moun yo: M’ap mande nou kichòy: Kisa lalwa a pèmèt moun fè jou repo a? Byen oswa mal? Sove lavi yon moun osinon kite l’ mouri? 10Apre sa, li pwonmennen je l’ sou yo tout, li di nonm lan: Lonje men ou. Nonm lan lonje men li. Latou, men an geri. 11Men, lòt moun yo pa t’ manke ankòlè; yo t’ap diskite yonn ak lòt sou sa yo ta kapab fè Jezi. 12Lè sa a, Jezi moute sou yon ti mòn pou l’ lapriyè. Li pase tout nwit lan ap lapriyè. 13Lè l’ fè jou, li rele disip li yo, li chwazi douz nan yo, li rele yo apòt. 14Se te Simon (Jezi te ba l’ yon ti non Pyè), ak Andre, frè l’, Jak ak Jan, Filip ak Batèlmi, 15Matye ak Toma, Jak, pitit Alfè a, ak Simon (patriyòt la), 16Jid, pitit Jak la, avèk Jida Iskariòt, nonm ki te trayi Jezi a. 17Li desann ti mòn lan ak yo, li rete sou yon ti platon. Te gen anpil nan disip li yo ki te sanble la ak yon gwo mas pèp. Moun yo te soti toupatou; te gen moun Jide, moun lavil Jerizalèm, ak moun nan lavil Tir ak lavil Sidon ki bò lanmè a. Yo te vin tande l’, yo t’ap mande l’ geri malad yo tou. 18Moun ki te gen move lespri ap toumante yo te geri tou. 19Tout moun t’ap chache manyen l’, paske te gen yon fòs ki t’ap soti nan Jezi ki t’ap geri yo tout. 20Lè sa a, Jezi gade disip li yo, li di yo: benediksyon pou nou menm ki pòv, paske Peyi kote Bondye Wa a, se pou nou li ye. 21benediksyon pou nou menm ki grangou koulye a, paske n’a jwenn manje an kantite. benediksyon pou nou menm k’ap kriye koulye a, paske nou pral nan kè kontan. 22benediksyon pou nou si lèzòm rayi nou, si yo pa vle wè nou, si yo joure nou, si yo meprize nou tankou move moun, poutèt mwen menm, Moun Bondye voye nan lachè a. 23Fè kè n’ kontan lè sa va rive; nou mèt kontan nèt paske yon gwo rekonpans ap tann nou nan syèl la. Se konsa zansèt nou yo te maltrete pwofèt yo. 24Men, malè pou nou, nou menm moun rich yo, paske nou deja jwenn sa nou t’ap chache a. 25Malè pou nou, nou menm ki gen tout bagay an kantite koulye a, paske nou pral grangou pou n’ mouri. Malè pou nou, nou menm k’ap ri koulye a, paske nou pral nan lapenn, se pa ti kriye n’a kriye. 26Malè pou nou lè tout moun ap di nou se bon moun, paske se konsa zansèt nou yo te aji ak fo pwofèt yo. 27Nou menm k’ap koute m’ la a, men sa m’ap di nou: renmen tout lènmi nou yo. Fè byen pou moun ki rayi nou. 28Mande benediksyon pou moun k’ap ban nou madichon. Lapriyè pou moun k’ap maltrete nou. 29Si yon moun ban nou yon souflèt sou yon bò figi, vire lòt bò a ba li. Si yon moun pran levit nou, kite l’ pran chemiz nou tou. 30Nenpòt moun ki mande nou kichòy, ba li l’. Si yon moun pran sa ki pou nou, kite l’ pou li. 31Tou sa nou va vle lòt moun fè pou nou, fè l’ pou yo tou. 32Si nou plede renmen sèlman moun ki renmen nou, ki benediksyon pou n’ tann pou sa? Mechan yo tou yo renmen moun ki renmen yo. 33Si nou fè byen sèlman pou moun ki fè nou byen, ki benediksyon pou nou tann pou sa? Mechan yo fè menm jan an tou. 34Si se moun nou konnen k’ap renmèt nou nou prete sèlman, ki benediksyon pou nou tann pou sa? Mechan yo tou, yo prete mechan parèy yo ki kapab renmèt yo sa yo te prete yo a san mank. 35Non, nou menm se pou nou renmen lènmi nou yo, fè byen pou yo. Prete san nou pa mete espwa nou sou renmèt. Se konsa n’a resevwa yon gwo rekonpans. Se lè sa a n’a pitit Bondye ki anwo nan syèl la, paske li menm, li bon ni pou engra ni pou mechan. 36Se pou nou gen kè sansib menm jan Bondye, papa nou, gen kè sansib. 37Pa jije moun, konsa Bondye p’ap jije nou. Pa kondannen moun, konsa Bondye p’ap kondannen nou. Padonnen yo, konsa Bondye va padonnen nou tou. 38Bay, Bondye va ban nou. La lage yon bon mezi, byen souke, byen foule, ak tout tiyon l’, nan pòch rad nou. Mezi nou sèvi pou mezire lòt yo, se li menm Bondye va pran pou mezire nou tou. 39Epi li di yo yon lòt parabòl: Eske yon avèg ka mennen yon lòt avèg? Eske tou de p’ap tonbe nan menm twou a? 40Yon elèv pa pifò pase mèt li; men yon elèv ki fini nèt, l’ap fò tankou mèt li. 41Poukisa w’ap gade ti pay ki nan je frè ou, epi ou pa wè gwo bout bwa a ki nan je pa ou la? 42Ou menm ki pa wè gwo bout bwa ki nan je pa ou la, ki jan ou kapab di frè ou: Frè m’, kite m’ wete ti pay ki nan je ou la? Ipokrit! Wete gwo bout bwa ki nan je pa ou la anvan. Apre sa, wa wè klè pou ou wete pay ki nan je frè ou la. 43Yon bon pyebwa pa bay move donn, ni yon move pyebwa pa bay bon donn. 44Yo rekonèt kalite yon pyebwa sou donn li bay. Yo pa keyi fig frans sou pye rakèt, ni yo pa rekòlte rezen sou tout vye lyann. 45Yon nonm ki bon, se bon bagay li rale soti nan kè li ki bon. Yon nonm ki mechan, se move bagay li rale soti nan kè li ki move. Paske, sak nan kè yon nonm, se sak soti nan bouch li. 46Poukisa n’ap plede rele mwen: Mèt, Mèt, epi nou pa fè sa m’ di nou fè? 47Moun ki vin jwenn mwen, ki tande pawòl mwen epi ki fè sa mwen di fè, men ki jan l’ap ye: 48L’ap tankou yon nonm k’ap bati yon kay; li fouye tè a byen fon, li moute fondasyon kay la sou wòch. Dlo desann, lavalas frape kay la. Men, kay la pa brannen paske li te byen bati. 49Men, moun ki tande pawòl mwen, ki pa fè sa mwen di fè, li tankou yon nonm ki bati yon kay ratè, san fondasyon. Lavalas frape kay la, yon sèl kou kay la tonbe, li kraze nèt.


text:
Word Display Range
Trend Language
Men lanmou" sou @zosexe Gen 3fason ou kafe mennaj ou toujou byen anviw, ou bezwen penetrel pidous.Ekri: On Zosexe nan 40404 Nap edew
Men lanmou" sou @zosexe Gen 3fason ou kafe mennaj ou toujou byen anviw, ou bezwen penetrel pidous.Ekri: On Zosexe nan 40404 Nap edew!.
Men lanmou" sou @zosexe Gen 3fason ou kafe mennaj ou toujou byen anviw, ou bezwen penetrel pidous.Ekri: On Zosexe nan 40404 Nap edew!
Men lanmou" sou @zosexe Gen 3fason ou kafe mennaj ou toujou byen anviw, ou bezwen penetrel pidous.Ekri: On Zosexe nan 40404 Nap edew.
Ou Menm ki bezwen kod pou we apel enkoni. Kod pou resevwa mesaj mennaj ou. Kod pou fe sms gratis la ekri:On Veritedamou9 nan 40404
Vin cheche bel Sms damou,vin aprann Renmen,vin konn kijan pouw fe mennaj ou damouw pi plis chak jou ekri: On Degalanmou voyel nan 40404
Vinn chache bel sms daou vinn aprann renmen vinn konn kijan pouw fe mennaj ou damouw pi plis chak jou ekri On Caresse509 voyel nan40404
"Nou ka voye profil nou poun jwenn zanmi ak mennaj Nom: Prenom: Age: Lieu: Niv: Objectif: Tel: voyel sou 38853955 ak 5Gds poul pase."
Nan renmen bat se ou ki pou domine mennaj ou. Depi se li ou kite ap dominew ou pral toumante se komsi ou pral gen on boss kap pasew lod."
Eyy!ou vle mennaj ou renmen w plis? Ebyen kounya al nan Msg ou ekri on LanmouSmS voyel nan40404 apre wa banm nouvel ak @lanmousms


text:
NEW YORK – Moun ki viktim nan Ouragan Sandy ki te enskri nan Ajans Federal pou Jesyon Ijans pou asistans akòz katastwòf la kapab pran avantaj nan anpil sèvis ki disponib nan liy enfòmasyon FEMA, 800-621-3362 (pou pale, 7-1-1/Relè) oswa (TTY) 800-462-7585.
Moun ki viktim yo kapab tcheke sitiyasyon aplikasyon yo, fè chanjman nan enfòmasyon pou kontakte yo, epi aprann kijan asirans yo afekte asistans FEMA yo.
Viktim yo kapab rele liy èd la nan:
- Fè chanjman nan enfòmasyon sou asirans yo
- Resevwa enfòmasyon sou pwosesis enspeksyon lakay yo
- Mete oswa retire non yon moun ki deziyen pou pale pou aplikan an
- Chèche konnen si FEMA bezwen plis enfòmasyon sou reklamasyon yo
- Fè FEMA konnen kondisyon lojman aplikan an
- Aprann kijan pou konteste yon desizyon FEMA sou aplikasyon yo
- Jwenn repons pou lòt kesyon yo ta ka genyen sou aplikasyon yo
Orè liy enfòmasyon an se 7 a.m. jiska 10 p.m. EDT, sèt (7) jou pa semèn jouk lè gen lòt avi. Gen operatè ki pale plizyè lang ki la. Pou lang ki pa Angle ak Panyòl, rele Liy Asistans FEMA pou Lang pou gratis nan nimewo 866-333-1796. Viktim yo kapab konekte sou entènèt tou nan sitwèb DisasterAssistance.gov oswa nan m.fema.gov.
Dat limit pou enskri pou asistans posib pou katastwòf la se 29 mas 2013. FEMA ofri èd finansye pou viktim ki kalifye ki nan zòn gouvènman federal la deklare ki gen katastwòf pou garanti pèt ki pa asire yo ak depans enpòtan ki pa garanti nan lòt mwayen.
Pou jwenn plis enfòmasyon sou sekou akòz katastwòf nan New York, ale sou Entènèt nan sitwèb www.fema.gov/sandy-kreyolayisyen, Twitter.com/FEMASandy, Facebook.com/FEMASandy ak FEMA.gov/blog.


text: 1Bennadad, wa peyi Siri a, reyini tout lame li a. Trannde lòt wa, avèk tout chwal yo ak cha lagè yo, vin mete tèt ansanm avè l’. Bennadad mache sou lavil Samari. Li sènen l’, li atake l’. 2Li voye mesaje anndan lavil la bò kote Akab, wa peyi Izrayèl la, 3pou di li: -Wa Bennadad voye di ou tout bagay ou gen an lò ak an ajan se pou li yo ye. Tout madanm ou yo ak tout pi bon pitit gason ou yo se pou li yo ye tou. 4Wa Akab reponn: -Di wa Bennadad, mèt mwen, se jan li vle! Li mèt pran m’ ansanm ak tou sa m’ genyen. 5Mesaje yo tounen ankò vin di Akab: -Men sa Bennadab voye di ou: M’ te voye mande ou pou ou ban mwen tou sa ou gen an lò ak an ajan, tout madanm ak tout pitit gason ou yo. 6Koulye a, denmen vè lè konsa, m’ap voye moun pa m’ yo pou yo fouye palè ou la ak kay tout moun pa ou yo, pou yo pran tou sa y’a jwenn ki gen valè nan je yo. 7Wa Akab fè rele tout chèf fanmi ki nan peyi a, li di yo konsa: -Jan nou wè l’ la, nonm sa a soti pou l’ pran tou sa nou genyen. Li te voye mande m’ madanm mwen yo, pitit gason m’ yo ak tout bagay an lò ak an ajan mwen genyen. Mwen pa refize l’ anyen. 8Chèf fanmi yo ansanm ak pèp la di l’ konsa: -Pa koute l’, pa dakò avè l’! 9Lè sa a, Akab di mesaje Bennadab yo: -Ale di mèt mwen, wa Bennadab, m’ te dakò ak sa li te mande m’ premye fwa a. Men, sa l’ mande fwa sa a, m’ pa ka fè l’. Mesaje yo pati, y’ al pote repons lan bay Bennadad. 10Bennadab voye yo tounen al di Akab: -M’ap vini ak anpil moun pou m’ kraze lavil Samari. p’ap gen ase demoli pou m’ bay chak moun ki avè m’ yo ti kras pou yo pote ale sitèlman y’ap anpil. Si m’ pa fè sa, se pou bondye yo ban m’ pi gwo pinisyon ki genyen 11Wa Akab voye reponn li: -Yon sòlda pa fèt pou l’ ap vante tèt li anvan l’ al goumen. 12Bennadad t’ap bwè ak lòt wa yo anba tant yo lè yo pote repons Akab la ba li. Lamenm, li bay moun pa l’ yo lòd pou yo mache sou lavil Samari. Se konsa, y’ al pare pou atake. 13Lè sa a, yon pwofèt Bondye vin jwenn Akab, li di l’ konsa: -Men sa Seyè a voye di ou: Ou wè tout kantite sòlda sa yo? Enben, mwen pral lage yo nan men ou jòdi a, konsa w’a konnen se mwen menm ki Seyè a. 14Akab mande l’: -Ki moun ou pral fè lage yo nan men m’ jòdi a? Pwofèt la reponn li: -Seyè a voye di ou se jenn sòlda ki sou lòd gouvènè pwovens yo ki pral fè l’. Wa mande ankò: -Ki moun ki pral atake anvan? Pwofèt la reponn: -Ou menm. 15Lamenm, wa a fè rele jenn sòlda ki te sou lòd gouvènè pwovens yo. Li jwenn desantrannde (232) sòlda antou. Apre sa, li fè rele tout lame pèp Izrayèl la, li jwenn sètmil (7.000) gason. 16Vè midi, yo soti al atake pandan Bennadad ansanm ak trannde lòt wa ki t’ap mache avè l’ yo t’ap bwè anba tant yo. 17Se jenn sòlda yo ki t’ap mache devan. Bennadad te voye al wè jan sa ye bò kay moun pèp Izrayèl yo. Yo vin di li yo wè yon gwoup sòlda ki t’ap soti lavil Samari. 18Lè sa a, li di: -M’ pa bezwen konnen si y’ap vin pou goumen osinon pou mande lapè, kenbe yo vivan mennen ban mwen. 19Jenn sòlda gouvènè yo soti nan lavil la pou al atake. Yo t’ap mache devan, rès lame a t’ap swiv yo. 20Yo chak yo touye moun ki te vin pou goumen ak yo a. Moun peyi Siri yo pran kouri, moun Izrayèl yo menm t’ap kouri dèyè yo. Bennadad menm resi chape kò l’ sou chwal ansanm ak kèk lòt kavalye. 21Wa Akab vin atake lè sa a, li touye chwal moun Siri yo, li kraze cha lagè yo. Li bat moun Siri yo byen bat. 22Apre sa, pwofèt la al jwenn wa Akab, li di l’ konsa: -Ou mèt tounen koulye a, mete lame ou la anfòm. Kalkile byen sou sa ou pral fè, paske nan ennan, dat pou dat, wa peyi Siri a ap tounen vin atake ou ankò. 23Chèf ki te avèk wa Bennadad yo vin di l’: -Bondye pèp Izrayèl yo se bondye mòn yo ye. Se poutèt sa yo bat nou jan yo bat nou an. Men, si nou goumen ak yo nan tè plat, wè pa wè, n’ap bat yo. 24Koulye a, men sa ou pral fè. Wete kòmandman an nan men lòt wa yo, mete chèf pa ou nan plas yo. 25Ou menm ou pral moute yon gwo lame tankou lame ou pèdi a, ak menm kantite chwal ak cha lagè ou te gen anvan an. Nou pral goumen ak moun pèp Izrayèl yo nan plenn. W’ap wè fwa sa a n’ap bat yo. Wa Bennadad dakò, li fè sa chèf yo te di l’ fè a. 26Ennan apre, dat pou dat, li reyini tout sòlda moun peyi Siri yo, li mennen yo jouk lavil Afèk pou y’ al atake moun peyi Izrayèl yo. 27Akab reyini tout lame pèp Izrayèl la, li ba yo zam ak pwovizyon. Yo soti al kontre moun Siri yo. Yo separe fè de gwoup, yo moute kan yo devan lame moun Siri yo. Sòlda peyi Izrayèl yo te sanble ak de ti bann kabrit devan lame moun Siri a menm ki te kouvri tout peyi a. 28Yon pwofèt Bondye vin jwenn Akab, wa Izrayèl la, li di l’ konsa: -Men mesaj Seyè a voye ba ou: Paske moun Siri yo di se yon bondye mòn mwen ye, mwen pa konn tè plat, mwen pral lage tout gwo lame sa a nan men ou. Konsa w’a konnen se mwen menm ki Seyè a. 29Pandan sèt jou, moun Siri yo ak moun Izrayèl yo rete nan kan yo, yonn anfas lòt. Sou setyèm jou a yo konmanse goumen. Moun Izrayèl yo touye sanmil (100.000) moun Siri. 30Sa ki chape yo kouri ale lavil Afèk. Lè yo rive la, miray lavil la tonbe sou yo, li touye vennsètmil (27.000) sòlda ki te rete yo. Bennadad tou te chape kò l’ nan lagè a. Li antre nan yon kay, l’ al kache nan yon pyès jouk nan fon. 31Moun pa l’ yo vin jwenn li, yo di l’ konsa: -Nou tande jan wa peyi Izrayèl yo se moun ki gen bon kè. Ban nou otorizasyon pou n’ al jwenn wa peyi Izrayèl la. N’ap mete rad sak sou nou tankou moun yo fè prizonye. Ou pa janm konnen li ka sove lavi ou. 32Se konsa yo mete rad sak sou yo tankou moun ki nan lapenn, yo plòtonnen moso kòd nan kou yo, y’ al jwenn Akab, yo di l’ konsa: -Bennadad voye di ou, monwa, se esklav ou li ye. Tanpri, pa touye l’. Akab reponn: -An! Msye vivan toujou. Mwen byen kontan! Se yon frè li ye pou mwen wi! 33Moun Bennadad yo pran sa pou yon bon siy, yo repete pawòl ki te fèk sot nan bouch wa a, yo di l’ konsa: -Bennadad, se frè monwa! Akab reponn: -Al chache l’ mennen ban mwen! Bennadad soti kote l’ te ye a, li parèt devan Akab, Akab fè l’ moute sou cha pa l’ ansanm avè l’. 34Bennadad di li: -M’ap renmèt ou tout lavil papa m’ te pran nan men papa ou yo. Ou mèt louvri boutik nan lavil Damas pou vann, menm jan papa m’ te fè l’ lavil Samari. Akab reponn li: -Si se konsa, w’ap pase yon kontra avè m’, mwen menm m’ap kite ou al fè wout ou. Akab pase yon kontra avèk Bennadad, lèfini li kite l’ al fè wout li. 35Nan menm epòk sa a, Seyè a pale ak yon pwofèt nan gwoup pwofèt li yo. Li ba li lòd pou li mande yon lòt pwofèt ba l’ kou. Men lòt pwofèt la derefize. 36Lè sa a, premye pwofèt la di l’ konsa: -Poutèt ou derefize obeyi lòd Seyè a, separe n’a separe, yon lyon ap touye ou. Konsa vre, ale premye pwofèt la ale, yon lyon vin rive, li touye lòt pwofèt la. 37Apre sa, premye pwofèt la kontre yon lòt moun, li mande l’ pou li ba l’ kou. Nonm lan frape l’ byen fò, jouk li mete san l’ deyò. 38Lèfini, pwofèt la kouvri figi l’ ak yon moso twal pou moun pa rekonèt li, l’ al kanpe bò wout la ap tann wa a pase. 39Lè wa a vin ap pase, pwofèt la pran pale byen fò, li di konsa: -Monwa, mwen te nan mitan batay la, mwen t’ap goumen lè yon sòlda mennen yon lènmi li te fè prizonye. Li di m’ konsa: Veye msye pou mwen. Si ou kite l’ chape anba men ou, m’ap touye ou osinon w’ap peye twamil (3.000) pyès an ajan pou li. 40Men, monwa, pandan m’ okipe ap fè lòt bagay, prizonye a sove. Wa Izrayèl la di l’ konsa: -Se ou menm ki kondannen tèt ou, lèfini ou tou di sa ou gen pou peye pou sa ou fè a! 41Pwofèt la prese wete moso twal ki te bouche figi l’ la. Lamenm wa a rekonèt se yonn nan pwofèt yo. 42Pwofèt la di wa a: -Men mesaj Seyè a voye di ou: Poutèt ou kite moun mwen te bay lòd pou yo touye a chape, se ou menm ki pral peye pou li. Ou pral mouri. Se lame ou ki pral peye pou lame pa l’. Yo pral mouri. 43Se konsa, wa peyi Izrayèl la tounen lakay li lavil Samari, li te boulvèse, men li byen mare.


text:
Komisyoné Edmonson fé rezidan Distrik 3 yo kado pliske 2000 kodenn nan evennman any√®l pou distribisyon kodenn Thanksgiving lan
Foto pa Armando Rodriguez/Konte Miami-Dade
MIAMI, FL - Komisyonè Audrey M. Edmonson fè evennman anyèl distribisyon kodenn li an jou 26 novanm 2013 nan Joseph Caleb Center, 5400 N.W. 22 Ave., Miami. Avèk èd volontè yo, pami ladan yo se manm Chapit Òganizasyon Delta Sigma Theta Konte Miami-Dade nan Liberty City Elks, Inner City Ministry, Miami Children’s Initiative, Depatman Aksyon Kominotè ak Sèvis Imèn Konte Miami-Dade, ak rezidan yo nan Distrik 3. Komisyonè Edmonson distribye 2000 kodenn esponnsò yo te fè kado ansanm ak sache pwovizyon, legim, ji ak danre manje ofri pa Farm Share pou rezidan Distrik 3 ki te enskri davans yo..


text: 1Seyè a pale ak Moyiz, li di l’ konsa: 2-Si yon moun fè peche, si li fè bagay Seyè a pa vle moun fè, si li bay yon moun pèp Izrayèl parèy li manti sou bagay li te mete an depo lakay li, sou bagay li te ba li kenbe pou li an zanmi, ou ankò si li vòlò l’, ou ankò si li twonpe l’, 3ou ankò si li jwenn bagay lòt la te pèdi epi li manti, li sèmante li pa t’ jwenn li, pou tout bagay mal sa yo yon moun ka fè, se pou yo fè yon ofrann. 4Lè yon moun fè yon peche konsa, li koupab, epi se pou l’ renmèt sa l’ te vòlò a, osinon lajan li te fè sou tèt lòt la, osinon depo yo te ba l’ kenbe a, ou ankò bagay pèdi li te jwenn lan, 5ou ankò sa l’ te sèmante li pa t’ jwenn lan. Wi, se pou l’ renmèt tout plis ven pou san bay mèt bagay la, jou l’ap fè ofrann pou peye pou sa l’ te fè ki mal la. 6Apre sa, l’a pran yon belye nan bèt li yo, yonn ki san ankenn enfimite, l’a mennen l’ bay prèt la ki va ofri l’ bay Seyè a pou li peye pou sa l’ te fè ki mal la. Y’a kalkile pri belye a dapre sa yo gen pou yo peye pou ofrann konsa. 7Prèt la va fè ofrann lan pou li bay Seyè a. Bondye va padonnen l’ nenpòt kisa li te fè li pa t’ dwe fè. 8Seyè a pale ak Moyiz, li di l’ ankò: 9-Men lòd pou ou pase Arawon ansanm ak pitit gason l’ yo. Men ki jan pou yo fè ofrann pou yo boule nèt pou Seyè a. Se pou ofrann lan pase tout nwit la ap boule jouk denmen maten sou lotèl la. Se pou dife sou lotèl la pa janm mouri. 10Nan maten, prèt la va chanje rad sou li, l’a mete yon chemiz fèt ak twal fen blan, ansanm ak yon kalson ki fèt ak menm twal la, l’a wete sann ki rete apre ofrann lan fin boule nèt sou lotèl la, l’a mete l’ sou kote lotèl la. 11Apre sa, l’a chanje rad ankò, l’a mete rad òdinè l’ sou li, l’a pote sann lan kote ki rezève pou sa, andeyò lòt bò limit kote moun yo rete a. 12Fòk dife ki sou lotèl la toujou ap boule. Pa janm kite l’ mouri. Chak maten prèt la va mete bwa ladan l’, epi l’a ranje ofrann pou boule a sou li, epi l’a boule grès ofrann yo fè pou di Bondye mèsi a. 13Se pou dife a toujou ap boule sou lotèl la. Pa janm kite l’ mouri. 14Men regleman pou lè n’ap ofri grenn ki soti nan jaden nou. Yonn nan pitit Arawon yo va prezante grenn y’ap ofri a bay Seyè a devan lotèl la. 15Apre sa, l’a pran yon ponyen farin nan ofrann grenn lan tou melanje ak lwil ansanm ak tout lansan an, l’a boule l’ sou lotèl la pou Seyè a pa janm bliye moun ki fè ofrann lan, ki vle di se tout yo ofri bay Seyè a. Sant ofrann yo boule a va fè Seyè a plezi. 16Arawon ak pitit li yo va manje rès la. Y’a fè pen san ledven avè l’, y’a manje pen an yon kote apa pou Seyè a nan lakou Tant Randevou a. 17Se pou yo kwit pen an san ledven. Se mwenmenm menm ki ba yo pòsyon pa yo nan ofrann y’ap boule nèt pou mwen an. Se yon bagay ki apa nèt pou mwen, tankou yon ofrann yo fè pou peche yo ak ofrann yo fè pou peye pou sa yo te fè ki mal. 18Nenpòt gason nan branch fanmi Arawon an ka manje l’. Sa se yon prensip k’ap la pou tout tan. Se va pòsyon pa yo nan ofrann grenn y’ap boule pou Seyè a. Si lòt moun manyen yon ofrann grenn yo mete apa pou Seyè a, malè va rive l’ poutèt sa. 19Apre sa, Seyè a pale ak Moyiz, li di l’ ankò: 20-Men ofrann Arawon ak pitit gason l’ yo va fè pou Seyè a jou y’ap mete yo apa pou sèvis Bondye a. Jou sa a, y’a pote yon liv farin menm kantite ak sa yo ofri chak jou a, y’a ofri mwatye ladan l’ nan maten, lòt mwatye a nan aswè. 21Y’a melanje lwil ladan l’, y’a kwit li sou griy. Apre sa, y’a kraze l’ an ti moso tankou lè y’ap fè ofrann grenn ki soti nan jaden yo, y’a ofri l’ bay Seyè a. Sant ofrann yo boule a va moute, l’a fè Seyè a plezi. 22Se yon lòd ki la pou tout tan. Se pou pitit Arawon y’a mete apa pou ranplase Arawon an toujou fè ofrann sa a bay Seyè a. Y’a boule ofrann lan nèt, y’a ofri l’ bay Seyè a. 23Lè yon prèt ap fè yon ofrann grenn pou tèt pa l’, se pou yo boule tout nèt nan dife. Yo pa fèt pou yo manje anyen ladan l’. 24Seyè a pale ak Moyiz, li di l’: 25-Men sa w’a di Arawon ak pitit gason l’ yo. Men regleman pou yo swiv lè y’ap fè ofrann pou peche moun fè san yo pa konnen. Y’a touye bèt y’a ofri pou kalite peche sa yo sou bò nò lotèl la, kote yo touye bèt yo ofri pou boule a. Sa se yon ofrann yo mete apa nèt pou Seyè a. 26Prèt ki va touye bèt la va manje l’ kote yo mete apa pou Bondye nan lakou Tant Randevou a. 27Nenpòt moun osinon nenpòt bagay ki va manyen osinon ki va touche vyann bèt yo mete apa pou Seyè a va tounen yon moun osinon yon bagay yo mete apa pou Bondye tou. Si san bèt la tonbe sou yon rad, w’a lave rad la yon kote ki apa pou Seyè a. 28Se pou yo kraze tout veso an tè ki te sèvi pou bouyi vyann lan. Men, si se nan yon veso an kwiv yo te bouyi l’, se pou yo grate l’ byen grate epi lave l’ nan gwo dlo. 29Tout gason nan fanmi prèt yo gen dwa manje nan vyann lan, paske se yon vyann yo mete apa nèt pou Seyè a. 30Men, si yo pran ti gout nan san bèt la pou yo pote l’ anndan Tant Randevou a pou yo sèvi avè l’ tankou san bèt yo ofri pou repare sa yon moun fè ki mal, yo pa fèt pou yo manje anyen nan bèt la. Se pou yo boule l’ nèt nan dife.


text: 1Nan dezyèm lanne rèy wa Dariyis nan peyi Pès la, premye jou nan sizyèm mwa a, Seyè a te bay pwofèt Aje yon mesaj pou Zowobabèl, pitit gason Chealtyèl la, ki te gouvènè peyi Jida ansanm ak pou Jozye, pitit gason Jozadak la, ki te granprèt lè sa a. Men mesaj la: 2-Seyè ki gen tout pouvwa a pale. Men sa li di: Moun yo ap plede di se poko lè pou yo bati kay Seyè a! 3Se poutèt sa, men mesaj Seyè a te bay pwofèt Aje pou pèp la. 4Ki jan nou fè pa wont rete nan gwo kay nou byen alèz, epi nou kite kay Bondye a tou kraze? 5Bon. Koulye a, men sa Seyè ki gen tout pouvwa a di: Kalkile byen sou sa k’ap rive nou la a. 6Nou simen anpil grenn nan jaden nou, men nou rekòlte ti kras. Nou manje, men vant nou pa plen. Nou bwè diven, men kè nou pa kontan. Nou gen rad pou mete sou nou, men fredi ap kale nou toujou. Travayè yo touche lajan, men sa pa ka bouche yon twou dan. 7Wi! Men sa Seyè ki gen tout pouvwa a di nou: Kalkile byen sou sa k’ap rive nou la a! 8Lèfini, ale nan mòn yo. Koupe bwa pote vini. Rebati kay mwen an. Sa va fè m’ plezi, se va yon lwanj pou mwen. Se Seyè a ki di sa. 9Nou te kwè nou t’ap fè bèl rekòt. Men, rekòt la mèg. Nou ranmase l’ mete nan depo, mwen fè l’ gate. Poukisa mwen fè sa? Se Seyè ki gen tout pouvwa k’ap pale wi. Se paske nou kite tanp mwen an ap kraze epi tout moun ap prese bati kay pa yo. 10Se poutèt sa, lapli pa tonbe, anyen pa pouse. 11Mwen lage yon sèl chechrès nan peyi a, sou mòn yo, sou jaden ble yo, sou jaden rezen yo ak jaden oliv yo, sou tou sa k’ap pouse sou latè, sou moun, sou bèt, sou tout sa nou plante. 12Lè sa a, Zowobabèl, pitit Chealtyèl la, Jozye, granprèt la, pitit Jozadak la, ansanm ak tout moun ki te tounen soti nan peyi kote yo te depòte yo a, yo koute sa Seyè a, Bondye yo a, te di yo, dapre mesaj Seyè a te bay pwofèt Aje pou yo a. Yo te vin gen krentif pou Seyè a. 13Epi, Aje, mesaje Seyè a, bay pèp la yon lòt mesaj Seyè a te ba li. Li di yo: -Seyè a fè nou konnen li la avèk nou. 14Seyè a mete nan tèt tout moun lanvi pou yo travay nan tanp Bondye yo a, depi Zowobabèl, pitit gason Chealtyèl la, gouvènè peyi Jida a, Jozye, granprèt la, pitit gason Jozadak la, jouk dènye moun ki te tounen soti nan peyi kote yo te depòte yo a. Yo konmanse travay nan tanp Seyè ki gen tout pouvwa a, Bondye yo a, 15jou ki te make vennkatriyèm jou nan sizyèm mwa nan dezyèm lanne rèy wa Dariyis la.


text: 1Apre Jozye mouri, pèp Izrayèl la mande Seyè a: -Nan tout branch fanmi nou yo, kilès ladan yo ki pou al atake moun Kanaran yo anvan? 2Seyè a reponn yo: -Se branch fanmi Jida a ki pou premye ale. Se mwen menm k’ap lage tout peyi a nan men yo. 3Moun Jida yo di moun Simeyon yo konsa: -Ann al ansanm ak nou nan pòsyon tè yo ban nou an, nou menm moun Jida yo. Enpi n’a mete ansanm pou goumen ak moun Kanaran yo. Apre sa, nou menm moun Jida yo, n’a ale ansanm ak nou nan pòsyon tè yo ban nou an, nou menm moun Simeyon yo. Se konsa, moun Simeyon yo ale ansanm ak 4moun Jida yo, yo moute al goumen. Seyè a lage moun Kanaran yo ak moun Ferezi yo nan men yo. Yo bat yon lame dimil (10.000) sòlda nan lavil Bezèk. 5Yo jwenn Adonibezèk l’a tou. Yo goumen avè l’. Yo bat moun Kanaran yo ak moun Ferezi yo byen bat. 6Adonibezèk te kouri pou yo. Yo kouri dèyè l’, yo mete men sou li, epi yo koupe de dwèt gwopous li yo ak de gwo tèt zòtèy pye l’ yo. 7Lè sa a, Adonibezèk di: -Mwen te koupe dwèt gwopous ak gwo tèt zòtèy pye swasanndis wa. Yo te konn ranmase kras manje ki tonbe anba tab mwen. Jòdi a, Bondye fè m’ sa m’ te fè yo a. Yo mennen msye lavil Jerizalèm. Se la li mouri. 8Moun fanmi Jida yo al atake lavil Jerizalèm, epi yo pran l’. Yo touye dènye moun ki te rete la, lèfini yo mete dife ladan l’. 9Apre sa, y’ al goumen ak moun Kanaran ki t’ap viv nan mòn yo ak nan pye mòn yo nan Negèv la. 10Moun Jida yo atake moun Kanaran ki te rete lavil Ebwon, ki te rele anvan sa Kiriyat Aba. Yo bat Chechayi, Ayiman ak Talmayi. 11Yo kite Ebwon, yo mache al atake moun ki te rete lavil Debi yo. Nan tan lontan yo te rete lavil sa a Kiriyat-Sefè. 12Kalèb di: -Moun ki va resi pran lavil Kiriyat-Sefè a, m’ap marye l’ ak Aksa, pitit fi mwen an. 13Se Otonyèl, pitit gason Kenaz, ti frè Kalèb la, ki te pran lavil la. Konsa, Kalèb ba li Aksa, pitit fi li a, pou madanm. 14Lè Aksa rive lakay mari l’, mari a di l’ poukisa li pa mande papa l’ yon bon jaden. Akza al jwenn Kalèb. Desann li desann bourik li, Kalèb mande l’: -Sak genyen, pitit mwen? 15Akza reponn: -Mwen vin mande ou yon favè. Se ou menm ki voye m’ al viv nan dezè Negèv la, se pou ou ban m’ kote pou m’ pran dlo tou. Se konsa Kalèb ba li Sous Dlo Anwo ak Sous Dlo Anba Negèv la. 16Moun Kayen yo, fanmi bòpè Moyiz la, kite lavil Palmis. Yo moute ansanm ak moun Jida yo nan dezè peyi Jida a sou bò sid lavil Arad. Se la y’ al rete ansanm ak moun Amalèk yo. 17Moun Jida yo ale ansanm ak moun Simeyon yo, yo bat moun Kanaran ki te rete lavil Zefa yo. Yo detwi lavil la, yo touye dènye moun ak dènye bèt ki te ladan l’. Yo boule yo tankou yon ofrann pou Seyè a. Yo chanje non lavil la, yo rele l’ Oma. 18Moun Jida yo pa t’ pran lavil Gaza ak tout zòn ki sou zòd li, lavil Askalon ak tout zòn ki sou zòd li, lavil Ekwon ak tout zòn ki sou zòd li. 19Seyè a te kanpe ak moun Jida yo, li fè yo pran tout mòn yo pou yo. Men, yo pa t’ kapab mete moun ki nan laplenn yo deyò paske yo te gen cha lagè fèt an fè. 20Jan Moyiz te bay lòd la, yo pran lavil Ebwon bay Kalèb. Kalèb mete twa pitit gason Anak yo deyò nan lavil la. 21Men, moun branch fanmi Benjamen yo pa t’ mete moun Jebis yo deyò nan lavil Jerizalèm. Se konsa moun Jebis yo rete ap viv ansanm ak moun Benjamen yo nan lavil Jerizalèm jouk jòdi a. 22Moun de branch fanmi Jozèf yo moute al atake lavil Betèl ki te rele Louz anvan sa. Seyè a te kanpe avèk yo tou. 23Yo voye kèk moun an kachèt al wè jan sa ye nan lavil la. 24Moun yo te voye yo kontre yon nonm ki t’ap soti lavil la. Yo di l’ konsa: -Moutre nou ki jan moun ka antre nan lavil la. Nou pwomèt ou nou p’ap fè ou anyen. 25Se konsa nonm lan moutre yo ki jan pou yo antre nan lavil la. Yo touye tout moun ki te nan lavil la, esepte nonm lan ansanm ak tout fanmi l’. 26Apre sa, nonm lan pati ale nan peyi moun Et yo. Li bati yon lavil laba a, li rele l’ Louz. Se konsa yo rele lavil la jouk jòdi a. 27Moun branch fanmi Manase yo pa t’ rive mete tout moun deyò nan lavil Bèt Chean, nan lavil Tanak, nan lavil Dò, nan lavil Jibleyam, nan lavil Megibo ak nan tout ti bouk ki te sou kont yo. Konsa, moun Kanaran yo te toujou ap viv nan peyi a. 28Lè moun Izrayèl yo te vin pi fò, yo fòse moun Kanaran yo travay pou yo, men, yo pa janm mete yo deyò. 29Moun branch fanmi Efrayim yo tou pa t’ mete moun Kanaran yo deyò nan lavil Gezè. Se konsa, moun Kanaran yo rete viv la ansanm ak yo. 30Moun branch fanmi Zabilon yo pa t’ mete moun Kanaran yo deyò nan lavil Kitwon ak nan lavil Naalòl. Moun Kanaran yo te rete viv ansanm ak yo, men yo te blije travay pou moun Zabilon yo. 31Moun branch fanmi Asè yo pa t’ mete moun Kanaran yo deyò nan lavil Sidon, lavil Alad, lavil Akzid, lavil Elba, lavil Afik ak lavil Reyòb. 32Se konsa, moun Asè yo t’ap viv ansanm ak moun Kanaran ki te rete nan peyi a, paske yo pa t’ mete yo deyò. 33Moun branch fanmi Nèftali yo pa t’ mete moun Kanaran yo deyò nan lavil Bèt-Chemèch, ni nan lavil Bèt Anat. Yo te rete ansanm ak moun Kanaran ki te rete nan peyi a. Men, moun lavil Bèt-Chemèch ak moun lavil Bèt anat yo te blije travay pou yo. 34Moun Amori yo menm te kwense moun fanmi Dann yo nan mòn yo. Yo pa t’ kite yo desann nan plenn lan menm. 35Se konsa, moun Amori yo rete rete yo nan mòn Erès, nan lavil Ayalon ak nan lavil Chalbim. Men, lè moun fanmi Jozèf yo rive donminen sou yo, yo fè yo travay pou yo. 36Fwontyè peyi moun Amori yo te konmanse depi pas Eskòpyon yo, moute rive gwo Wòch.


text: 1Lwanj pou Seyè a! M’a fè lwanj Seyè a ak tout kè m’, nan mitan moun ki mache dwat yo, nan mitan pèp Bondye a lè yo reyini. 2Bagay Seyè a fè se gwo zafè! Tout moun ki kontan wè yo ap chache konprann yo. 3Tou sa li fè, se respè, se chapo ba. Jistis li la pou tout tan. 4Seyè a pa kite nou bliye bèl mèvèy li fè yo. Li gen pitye pou nou, li gen bon kè. 5Li bay moun ki gen krentif pou li manje, li pa janm bliye kontra li pase ak nou an. 6Li fè pèp li wè jan li gen pouvwa nan sa l’ap fè. Li ba yo tè lòt nasyon yo pou byen pa yo. 7L’ap kenbe pawòl li, li san patipri nan tou sa l’ap fè. Nou mèt konte sou kòmandman li yo. 8Yo la pou tout tan, paske se bagay ki dwat, se bagay ki vre. 9Li delivre pèp li a, li pase ak yo yon kontra ki p’ap janm kase. Se Bondye tout bon li ye. Li merite vre pou moun pè li! 10Lè ou gen krentif pou Bondye, se lè sa a ou konmanse gen bon konprann! Bondye ap bay moun ki gen krentif pou li bon jijman. Wi, se tout tan pou yo fè lwanj li.


text: 1Salomon tanmen bati Tanp Seyè a lavil Jerizalèm sou mòn Morija a, kote Seyè a te parèt devan David, papa l’, sou anplasman David te pare pou sa a, ki vle di kote Onan, moun Jebis la, te gen glasi l’ la. 2Lè sa a, Salomon te gen twazan yon mwa de jou depi li te wa. 3Salomon te bati Tanp lan sou yon fondasyon ki te gen katrevendis pye longè sou trant pye lajè. 4Gwo pyès ki te devan Tanp lan te gen trant pye lajè menm jan ak Tanp lan, ak sankatreven (180) pye wotè. Salomon te fè kouvri tout miray anndan pyès la ak bon lò. 5Li plake planch bwapen sou tout anndan gwo pyès la. Li kouvri tout bwa yo nèt ak bon lò. Lèfini, li fè yo mete pòtre pye palmis ak ti chenn. 6Li dekore l’ ak bèl pyè koute chè. Yo te sèvi ak bon kalite lò ki soti peyi Pavayim. 7Li kouvri tout anndan Tanp lan ak lò: travès yo, ankadreman pòt yo, palisad yo ak pòt yo menm. Sou tout palisad yo, li fè mete pòtre zanj cheriben. 8Yo bati tou pyès ki apa nèt pou Seyè a. Li te gen trant pye lajè, menm jan ak Tanp lan, ak trant pye longè, kare kare. Yo sèvi ak venmil (20.000) kilo lò pou kouvri tout anndan l’. 9Klou yo te sèvi yo te fèt an lò tou. Yo chak te peze senksan (500) gram. Yo kouvri tout miray anndan pyès anwo yo tou ak lò. 10Nan pyès ki apa nèt pou Seyè a, li fè fè de estati zanj cheriben. Li fè kouvri yo ak lò nèt. 11-(we vèsè pwochen) 12-(we vèsè pwochen) 13Yo te mete zanj yo kanpe yonn bò kote lòt, ak figi yo bay sou pòt antre pyès la. Yo chak te gen de zèl. Chak zèl te gen sèt pye edmi longè. Zèl yo te louvri. Pwent zèl anndan yo touche yonn ak lòt nan mitan pyès la, de pwent zèl deyò yo touche ak de miray sou kote yo. Konsa, longè tout zèl yo ansanm te bay trant pye. 14Li fè yo fè yon rido pou pyès ki apa nèt pou Seyè a ak twal ble, twal wouj, twal violèt. Li fè bwode pòtre zanj cheriben sou rido a tou. 15Salomon fè fè de gwo poto won. Yo chak te gen senkannde pye wotè. Li mete yo kanpe devan Tanp lan. Tèt poto yo te mezire sèt pye edmi wotè. 16Li fè ti chenn mare yonn ak lòt, li mete yo fè wonn anwo tèt poto yo ansanm ak pòtre grenad li mare nan ti chenn yo. 17Li mete poto yo devan Tanp lan, yo yonn chak bò pòtay la. Yo rele sa ki te bò dwat la Jakin, sa ki te bò gòch la Boaz.


text:
Tout misyonè, jèn oubyen granmoun, sèvi avèk sèl espwa pou amelyore lavi lòt moun.
Frè ak sè byenneme ak zanmi m yo, nou eksprime amou ak salitasyon nou pou chak moun nan pami nou. Nou kontan avèk anons Prezidan Thomas S. Monson nan maten an, ki anonse ke minimòm laj pou sèvis misyonè a se 18 an pou jènjan yo ak 19 an pou jènfi yo. Pa mwayen opsyon sa a, pi plis nan jèn nou yo kapab jwi benediksyon yon misyon.
Sa gen dezan, Prezidan Monson te deklare sa li reyafime anfòs ankò maten an, “ke tout jènjan diy ki kapab ta dwe prepare yo pou sèvi yon misyon. Travay misyonè se yon devwa prètriz la---yon obligasyon Senyè a atann nan men nou menm ki resevwa si anpil yo.”1 Ankò, li eksplike ke pou sè yo, yon misyon se yon opsyon ki byenveni men se pa yon responsablite. Epi ankò li envite pi plis koup granmoun pou sèvi.
Preparasyon pou yon misyon se yon bagay ki enpòtan. Misyon se yon aksyon sèvis volontè pou Bondye ak pou limanite. Misyonè yo peye pou privilèj sa a avèk lajan yo ekonomize pèsonèlman. Paran yo ak fanmi yo, ak zanmi yo, ak moun ki fè don lajan pou fon jeneral misyonè yo ede tou. Tout misyonè, jèn oubyen granmoun, sèvi avèk sèl espwa pou amelyore lavi lòt moun.
Desizyon pou sèvi yon misyon an ap modle destine espirityèl misyonè a, konjwen li, ak posterite li pou jenerasyon k ap vini yo. Yon dezi pou sèvi se rezilta natirèl konvèsyon, diyite, ak preparasyon yon moun.
Nan gwo asanble mondyal sa a, gen anpil moun pami nou ki pa afilye avèk Legliz Jezikri pou Sen Dènye Jou yo epi ki pa gen anpil konesans sou nou menm ak misyonè nou yo. Ou prezan la a oubyen ou kapte nou paske ou vle konn plis sou Mòmon yo ak sou sa misyonè nou yo ap anseye. Lè ou aprann plis konsènan nou, ou pral remake ke nou pataje menm valè yo. Nou ankouraje ou pou ou kenbe tout sa ki bon ak vrè yo epi apresa, wè si w kapab ajoute plis. Nan mond ki plen difikilte sa a, nou bezwen èd tanzantan. Relijyon, verite etènèl, ak misyonè nou yo se pati vital nan èd sa a.
Jèn misyonè nou yo mete lekòl, ak pwofeswon, ak mennaj sou kote, ak tout lòt bagay jèn moun konn fè nan laj sa a. Pou 18 a 24 mwa, yo ranvwaye tout bagay poutèt gwo dezi yo pou sèvi Senyè a.2 Gen kèk nan misyonè nou yo ki sèvi lè yo gen yon laj pi avanse. M konnen fanmi misyonè sa yo beni. Nan fanmi pa m, gen 8 moun ki ap sèvi yon misyon aplentan pou moman sa a---twa pitit fi, mari yo, yon pitit pitit fi, ak yon pitit pitit gason.
Gen kèk moun nan pami nou ki gen dwa ap gen kesyon sou non Mòmonan. Se yon ti non yo ba nou. Se pa non reyèl nou. Non sa a sòti nan yon liv ekriti sakre ki rele Liv Mòmon an.
Vrè non Legliz la se Legliz Jezikri pou Sen Dènye Jou yo. Se Legliz original Jezikri a ki retabli. Lè Jezikri te sou tè a, Li te òganize Legliz li a. Li te aple Apot, Swasanndis, ak lòt dirijan ke L te bay otorite prètriz la pou yo aji nan non Li.3 Apre Kris la ak Apot li yo te mouri, lèzòm te chanje òdonans yo ak doktrin nan. Legliz original la ak prètriz la te pèdi. Apre epòk ‘Laj Tenèb yo’, epi sou direksyon Papa nou ki nan Syèl la, Jezikri te retabli Legliz li a. Kounyeya, Legliz la vivan ankò, li te retabli, epi l ap fonksyone sou direksyon divin ni.4
Nou swiv Senyè a, Jezikri e nou anseye konsènan Li. Nou konnen, apre l te fin gen viktwa sou lamò a, Senyè resisite a te parèt devan disip Li yo pandan plizyè okazyon. Li te manje avèk yo. Anvan l te monte nan syèl la pou dènye fwa a, li te ba yo kòmandman: “Ale … epi anseye tout nasyon, batize yo nan non Papa a, ak Pitit Gason an, epi ak Sentespri a.”5 Apot yo te obeyi enstriksyon sa a. Yo te aple lòt moun pou ede yo akonpli kòmandman Senyè a.
Jodi a, sou direksyon apot ak pwofèt modèn yo, misyonè Legliz Jezikri pou Sen Dènye Jou yo resevwa menm responsablite sa a. Misyonè sa yo sèvi nan plis pase 150 nasyon. Antanke reprezantan Senyè Jezikri, yo eseye akonpli kòmandman divin sa a Senyè a te renouvle pèsonèlman nan epòk pa nou an, pou pote plenitid levanjil la tout kote pou beni lavi moun toupatou.6
Daprè mond la, misyonè ki nan fen adolesans yo oubyen ki nan kòmansman ventèn ane yo pa gen eksperyans. Men, yo beni avèk anpil don---tankou pouvwa Sentespri a, amou Bondye, ak temwayaj yo genyen konsènan laverite---ki fè yo tounen anbasadè pwisan pou Senyè a. Yo pataje bòn nouvèl levanjil la ki ap pote lajwa reyèl ak bonè etènèl bay tout moun ki koute mesaj yo a. Epi nan anpil okazyon, yo fè sa nan peyi ak lang ki etranje pou yo.
Misyonè yo fè efò pou yo swiv Jezikri ni nan pawòl ak aksyon. Yo preche konsènan Jezikri ak sakrifis ekspyatwa li a.7. Yo anseye konsènan retablisman literal ansyen Legliz Jezikri a palentèmedyè premye pwofèt Li nan dènye jou yo, Joseph Smith.
Ou petèt deja rankontre, oubyen menm inyore misyonè nou yo. Mwen espere pou ou pa pè yo, men pou ou aprann nan men yo. Yo kapab yon resous Bondye voye pou ou.
Se sa k te pase Jerry, yon mesye pwotestan ki te nan 60 tèn ni, ki te abite nan Mesa an Arizona. Papa Jerry sete yon pastè Metodis. Yon jou, yon bon zanmi Jerry ki te rele Pricilla, te rakonte l lapenn li te genyen poutèt pitit li ki te mouri nan akouchman ak poutèt yon move divòs ki te fèt tousuit apre. Pricillia te vin tounen yon manman san mari ki t ap lite avèk kat timoun, twa pitit fi ak yon pitit gason. Lè l te louvri kè l bay Jerry a, li te konfese ke l te anvi touye tèt li. Jerry te rasanble tout fòs ak tout amou li te genyen, pou l te eseye fè Pricillia konprann lavi l gen valè. Li te envite Pricillia pou al nan legliz li a, men Pricillia te fè l konnen li te dekouraje avèk Bondye.
Jerry pat konn kisa pou l te fè. Nan apre, pandan l t ap wouze plant nan lakou lakay li, mesye plen lafwa sa a te priye pou Bondye te gide li. Pandan l tap priye, li te tande yon vwa nan panse l ki te di l: “Rete ti mesye ki sou bisiklèt yo.” Jerry, ki te yon ti jan dekonsète, te mande tèt li kisa sa vle di. Pandan l tap reflechi sou enpresyon l te resevwa a, li te voye je sou lari a, epi l te wè de jèn gason abiye avèk chemiz blan ak kravat sou bisiklèt ki tap kondi vin nan direksyon kay li a. “Koyensidans” la te tèlman etone l, li te gade yo ki t ap pase. Apresa, lè l te reyalize ke sitiyasyon an te mande pou l aji, li te rele yo, “Hey, noumenm, silvouplè, kanpe! M bezwen pale avèk nou!”
Avèk yon rega etone men plen eksitasyon, jèn gason yo te rete. Pandan yo t ap pwoche, Jerry te remake yon plak ki te idantifye yo kòm misyonè nan Legliz Jezikri pou Sen Dènye Jou yo. Li te gade yo epi l te di: “Sa ka parèt yon tijan etranj, men, m t ap priye epi yon vwa di m pou m ‘rete timesye sou bisiklèt yo.’ M te gade nan lari a epi m te wè nou. Èske nou kapab ede m?”
Misyonè yo te souri epi yo te di: ”Wi, nou si nou kapab ede ou.”
Jerry te eksplike sitiyasyon preyokipe Pricillia a. Byen vit, misyonè yo t al vizite Pricillia, ak pitit li yo, ak Jerry. Yo te pale sou objektif lavi a ak plan etènèl Bondye genyen pou yo. Gras ak priyè sensè, ak etid nan Liv Mòmon an, ak fratènite yo avèk manm Legliz yo, Jerry, Pricillia ak pitit li yo te vin grandi nan lafwa. Lafwa solid Jerry te deja genyen nan Jezikri a te vin pi solid toujou. Dout ak panse pou touye tèt li Pricillia te genyen yo te vin tounen esperans ak bonè. Yo te batize epi yo te vin manm Legliz retabli Kris la.8
Wi, misyonè yo ka ede nan plizyè fason. Pa egzanp, gen moun nan pami nou la a ki gen dwa ta anvi konn plis sou zansèt yo. Ou gen dwa konn non paran ou ak kat granparan w yo, men, e pou uit gran gran paran w yo? Èske ou konn non yo? Èske w ta renmen konn plis konsènan yo? Mande misyonè yo! Yo kapab ede ou!9 Yo gen aksè nan pakèt rejis familyal Legliz Jezikri pou Sen Dènye Jou yo.
Gen kèk nan nou ki se manm men ki inaktif pou moman an. Ou renmen Senyè a e souvan ou panse pou w retounen nan twoupo l la. Men, ou pa konn kijan pou w kòmanse. M ta sijere w ou w mande misyonè yo!10 Yo kapab ede ou! Yo ka ede pou anseye fanmi w tou. Nou menm ak misyonè yo renmen ou e nou vle pote lajwa ak limyè levanjil la retounen nan lavi ou.
Gen moun nan pami nou ki gen dwa anvi konnen kijan pou simonte yon depandans oubyen kijan pou viv pi lontan ak jwi pi bon sante. Mande misyonè yo! Yo kapab ede ou! Daprè kèk etid endepandanki te fèt, manm Legliz Jezikri pou Sen Dènye Jou yo se moun ki pi an sante k egziste. To mòtalite yo pami to ki pi ba yo e lonjevite yo plis pase tout sa yo repòte nan pami tout gwoup byen defini yo te etidye pandan lontan yo nan Etazini.11
Kèk nan ou gen dwa santi lavi ou okipe ak ajite, men, nan fon kè w, ou santi yon twou vid, san direksyon ni objektif. Mande misyonè yo! Yo kapab ede ou! Yo kapab ede ou aprann plis sou vrè bi lavi a---poukisa ou isit sou tè a ak ki kote ou prale apre lanmò. Ou ka aprann kijan levanjil retabli Jezikri ap beni lavi ou plis pase tout sa ou ta ka janm imajine.
Si ou gen pwoblèm nan fanmi ou, mande misyonè yo! Yo kapab ede ou! Fòtifye maryaj ak fanmi se bagay ki gen pi gwo enpòtans pou Sen Dènye Jou yo. Fanmi kapab ansanm pou tout tan. Mande misyonè yo pou anseye w kijan sa ka posib pou fanmi ou.
Misyonè yo kapab ede ou si ou vle vin gen pi gran konesans tou. Lespri kretyen vivan ap chèche limyè. Keseswa verite ki sòti nan laboratwa syantifik oubyen nan revalasyon nan men Bondye, nou chèche li! Anfè, laglwa bondye se entèlijans.12
Anvi vin gen plis konesans enkli konesans espirityèl osibyen ke konesans tanporèl. Nou mete aksan sou enpòtans pou konprann ekriti sakre yo. Daprè yon etid endepandan ki te fèt dènyèman, Sen Dènye Jou yo se moun ki gen plis konesans sou Krisyanite a ak Bib la.13 Si ou vle konprann Bib la pi byen, konprann Liv Mòmon an pi byen, ak akeri pi gwo konpreyansyon sou fratènite lèzòm, ak patènite Bondye, mande misyonè yo! Yo kapab ede ou!
Gen anpil moun nan pami nou ki gen gwo dezi pou ede moun ki nan bezwen. Paske n ap suiv Jezikri, Sen Dènye Jou yo santi yo pouse pa menm dezi sa a.14. Nenpòt kapab vini pou mete men ansanm avèk nou pou ede moun ki nan bezwen ak pote sekou pou viktim dezas nan nenpòt kòte nan mond lan. Si ou vle patisipe, mande misyonè yo! Yo kapab ede ou!
Epi si ou vle gen plis konesans konsènan lavi apre lanmò, konsènan syèl la, konsènan plan Bondye gen pou ou; si ou vle gen plis konesans sou Senyè a, Jezikri, sou sakrifis ekspyatwa Li a, ak sou Retablisman Legliz Li a jan l te òganize nan ansyen tan an, mande misyonè yo! Yo kapab ede ou!
Mwen konnen Bondye vivan. Jezi se Kris la. Legliz Li a retabli. Mwen priye anpil pou Bondye beni nou chak ak chak misyonè presye nou yo. Nan non Jezikri, amèn.
Mostrar referencias
-
1. Thomas S. Monson, “As We Meet Together Again,” Liahona
ak Ensign, Nov. 2010, 5–6.
-
2. Gade Doktrin ak Alyans 4:3.
-
3. Gade Matye 10:1; Lik 6:13; 10:1; Efezyen 4:11–12.
-
4. Gade Doktrin ak Alyans 1:30.
-
5. Matye 28:19.
-
6. Gade Doktrin ak Alyans 68:8; 84:62; 112:28.
-
7. Gade 1 Korentyen 2:2; 2 Nefi 25:26.
-
8. Kominikasyon pèsonèl nan men W. Tracy Watson, ansyen prezidan Misyon Mesa a nan Arizona.
-
9. Kote mwen bay envitasyon pou “mande misyonè yo,” nou kapab mande yon zanmi ki se manm Legliz la asistans tou.
-
10. Fanmi ki aktif, zanmi, ak dirijan Legliz yo ap kontan pou ede tou.
-
11. Gade James E. Enstrom ak Lester Breslow, “Lifestyle and Reduced Mortality among Active California Mormons, 1980–2004,” Preventive Medicine, vol. 46 (2008), 135.
-
12. Gade Doktrin ak Alyans 93:36.
-
13. Gade U.S. Religious Knowledge Survey (Pew Forum on Religion and Public Life, Sept. 28, 2010), 7.
-
14. Gade Ram Cnaan, Van Evans, and Daniel W. Curtis, Called to Serve: The Prosocial Behavior of Active Latter-day Saints (University of Pennsylvania School of Social Policy and Practice, 2012); “Mormon Volunteerism Highlighted in New Study” (Mar. 16, 2012), http://www.mormonnewsroom.org/article/mormon-volunteerism-report; Mormons in America: Certain in Their Beliefs, Uncertain of Their Place in Society (Pew Forum on Religion and Public Life, Jan. 12, 2012), 43; Robert D. Putnam and David E. Campbell, American Grace: How Religion Divides and Unites Us (2010), 444–54.


text:
Menm nan mitan eprèv lavi yo, Ekspyasyon Sovè a ak gras li pèmèt moun ki ap mennen yon lavi jis yo jwenn lapè pèsonèl pou rekonpans.
Kèk eksperyans resan te pòte m reflechi sou doktrin lapè a e espesyalman sou wòl Jezikri nan ede nou chak jwenn lapè pèsonèl dirab.
De evenman nan mwa k sot pase yo te touche m anpil. Premye a, mwen te pale nan antèman Emilie Parker, yon timoun sizan ki te pèdi lavi li ansanm avèk 25 lòt moun, ladan yo 19 jèn timoun, nan yon tire trajik nan Newtown, Connecticut. Mwen te kriye avèk fanmi an e m te konstate ke anpil te pèdi lapè. Mwen te jwenn fòs ak lafwa kay paran l yo, Robert ak Alissa Parker.
Dezyèmman, m te rankontre avèk dèmilye manm fidèl Legliz la nan vil Cote d’Ivoire nan Abidjan.1 Peyi frankofòn Lwès Afrik sa a te pase anba difikilte ekonomik, yon koudeta militè, ak de gè sivil resan ki te fini nan lane 2011 la. Malgre sa mwen te santi yon lapè espesyal nan prezans yo.
Gen evenman ki rive souvan ki retire lapè nou e fè nou santi nou pi ekspoze.
Kiyès ki ka bliye atak mechan 11 Septanm 2001 la, nan plizyè kote nan bilding Etazini yo? Evenman sa yo raple kijan santiman lapè ak sekirite nou kapab detwi byen vit.
Pigran pitit gason m nan ak madanm li, ki t ap tann premye pitit yo, t ap viv 3 blòk de World Trade Center a nan Vil Nouyòk lè premye avyon an te kraze nan Tou Nò a. Yo te kouri monte sou tèt kay yo a e yo te orifye lè te wè sa yo te panse k te yon terib aksidan. Lamenm, yo te wè dezyèm avyon an ki te antre nan Tou Sid la. Yo te imedyatman reyalize ke se pat aksidan eke Sid Manhatan te anba atak. Lè Tou Sid la te tonbe a, apatman yo a te kouvri anba nyaj pousyè ki t ap vide sou pati sa a nan Manhattan.
Preyokipe pa sa yo te fèk wè a e sousye pou pa gen pi plis atak toujou, yo te kouri al chèche yon kote ki te pi ansekirite epi apresa yo t ale nan bilding pye Manhattan nan nan Lincoln Center. Lè yo te rive, yo te jwenn dè douzèn manm anba Manhatann ki te prann menm desizyon an pou ransanble nan sant pye a. Yo te rele nou pou fè nou konnen kote yo te ye. Mwen te soulaje lè m te tande yo an sekirite men mwen pa t etone pou tande kote yo te ye. Revelasyon modèn yo ansenye nou ke pye Siyon yo se yon defans ak “yon refij kont siklòn epi kont kòlè ki pral vide san mezi sou tout tè a.”2
Yo pa t kapab retounen nan apatman yo a pandan plis pase yon semèn e yo te devaste pa pèt lavi inosan yo, men yo pa t sibi okenn domaj.
Lè m ap reflechi sou evenman sa yo, mwen te santi m enpresyone pa diferans doktrinal ki egziste ant lapè inivèsèl la oswa lapè mond lan ak lapè pèsonèl.3
Nan nesans Sovè a, yon foul zanj nan syèl la t ap fè louwanj Bondye e yo te pwoklame: “Lwanj pou Bondye anwo nan syèl la, kè poze, sou latè pou tout moun li renmen.”4
Sepandan, nou te note avèk tristès ke menm nan epòk ki te gen siyifikasyon etènèl ki te suiv nesans Pitit Pitit Gason Bondye a, wa Herod te fè touye timoun inosan yo nan Betleyèm.5
Libabit esansyèl pou plan bonè a. Li pèmèt lanmou, sakrifis, kwasans pèsonèl ak eksperyans ki nesesè pou pwogresyon etènèl nou an. Libabit sa a pèmèt tout lapenn ak soufrans n ap rankontre nan mòtalite a rive tou, men lè yo koze pa bagay nou pa konprannn ak chwa mechan devastan lòt moun. Lagè nan Syèl la li menm sete pou defann libète moral nou e li esansyèl pou nou kapab konprann ministè terès Sovè a.
Jan yo rapòte nan 10yèm chapit Matye a, Sovè a te enstwi Douz yo e li te di yo ke misyon l la pa t ap pote lapè univèsèl nan lavi mòtèl sa a. Li te di Apot yo pou te kite lapè sou kay moun yo te vizite yo, men li te avèti yo ke yo t apral “nan mitan lou ... [epi] moun pral rayi nou poutèt mwen; men moun ki kenbe fèm jiskalafen yo va sove.”6 Yon pawòl siyifikan te pwononse nan vèsè 34 la: “Pa mete nan tèt nou se lapè mwen vin mete sou latè.”7 Li klè ke lapè inivèsèl sa a pa t egziste sou tè a pandan ministè mòtèl Kris la, e li pa egziste kounyeya non plis.
Nan entwodiksyon Senyè a fè pou Doktrin ak Alyans yo, li anseye yon kantite prensip trè enpòtan. Konsènan moun ki pa repanti yo, Lespri Li (Lespri Kris la), ke l bay chak moun ki vini nan mond lan,8 “pap lite tout tan avèk lòm.”9 Epi tou, “p ap gen lapè sou tè a.”10 Pwofèt yo te deklare ke lapè sa a te reyèlman soti sou tè a.11 Lisifè poko mare e l ap egzèse pouvwa li nan mond sa a.12
Aspirasyon selès tout bon moun toupatou se toujou e se ap toujou lapè nan mond lan. Nou pa dwe janm renonse atenn bi sa a. Men, Prezidan Joseph F. Smith te ansenye “Espri lapè ak lanmou ki dwe egziste a pap janm kapab vini nan mond lan ... toutotan limanite pa resevwa verite Bondye a ak mesaj li ... e rekonèt pouvwa li ak otorite li ki divin.”13
Nou sensèman espere pou gen lapè inivèsèl e nou priye sensèman pou sa, men se endividyèlman e antanke fanmi nou ka atenn kalite lapè ki se rekonpans moun ki jis yo. Lapè sa a se yon kado misyon Sovè a ak sakrifis ekspyatwa l la pwomèt nou.
Yo deklare prensip sa a brèfman nan Doktrin ak Alyans yo: “Men raple nou, yon moun ki fè travay lajistis, li pral resevwa rekonpans li, sa vle di lapè nan mond sa a ak lavi etènèl nan mond k ap vini an.”14
Prezidan John Taylor te ansenye ke lapè sa a pa sèlman dezirab, men “li se don Bondye.”15
Lapè m ap pale a se pa jis yon trankilite tanporè. Se yon pwofon bonè e dirab ak yon kontantman espirityèl dirab.16
Prezidan Heper J. Grant te dekri lapè Sovè a nan fason sa a: “Lapè li a ap soulaje soufrans nou, panse kè brize nou, efase rayiman nou yo, mete nan kè nou yon lanmou pou pwochen nou ki ap ranpli kè nou avèk trankilite ak bonè.”17 Nan rankont m konn genyen avèk paran Emilie Parker yo, mwen wè lapè Sovè a apeze soufrans yo; li ede panse kè brize yo a. Sa ki remakab sèke, imedyatman apre tire a, Frè Parker te eksprime padon pou koupab la. Jan Prezidan Grant te di a, lapè Sovè a kapab “efase rayiman nou yo.”
Pandan epòk gè sivil la nan peyi yo a, Sen Cote d’Ivoire yo te jwenn lapè nan konsantre yo sou viv levanjil Jezikri a avèk aksan patikilye sou istwa familyal ak travay nan tanp pou zansèt yo.18
Nou tout anvi gen lapè. Lapè se pa senpleman sekirite oubyen absans lagè, vyolans, konfli, ak kontansyon. Lapè vini nan konnen ke Sovè a konnen kiyès nou ye, li konnen nou gen lafwa nan Li, nou renmen Li, e n ap respekte kòmandman l yo, menm e espesyalman nan mitan eprèv devastan ak trajedi lavi yo. Repons Senyè a te bay Pwofèt Joseph Smith nan prizon Libète a pote konsolasyon nan kè nou:
“Pitit gasonm nan lapè nan nanm ou; advèsite ou ak afliksyon ou yo pral sèlman pou yon ti moman;
“Epi si apre sa, si out e sipòte yo byen, Bondye ap leve ou anlè.”19
Sonje, Bondye se pa papa konfizyon, men li se [papa] lapè.”20 Pou moun ki rejte Bondye yo, pa gen lapè. Nou tout te patisipe nan konsèy nan syèl la ki te garanti libabit moral la, avèk konesans ke t ap gen doulè nan mòtalite a e menm trajedi ineksplikab akoz moun t ap mal itilize libabit yo. Nou te konprann ke sa t ap kapab fè nou ankòlè, plen konfizyon, san defans, epi ekspoze. Men nou te konnen tou ke Sakrifis Ekspyatwa Sovè a t ap simonte e ranbouse pou tout enjistis lavi mòtèl yo epi pote lapè pou nou. Eldè Maryon D. Hanks te ankadre yon deklarasyon Ugo Betti mete sou mi lakay li: Kwè nan Bondye se konnen ke tout règ yo ap jis, e ap gen bèl sipriz.”21
Kisa ki sous lapè? Anpil moun ap chèche lapè nan fason mond lan, ki pa p janm pèmèt nou genyen l e ki pap janm reyisi genyen li. Nou pap jwenn lapè nan posede gwo richès, pouvwa, oubyen pozisyon.22 Nou pap jwenn lapè nan pouswit plezi, distraksyon oubyen amizman. Youn nan bagay sa yo, menm lè nou genyen yo an abondans, pa kapab kreye okenn bonè oswa lapè dirab.
Bèl kantik Emma Lou Thaynes nan poze kesyon apwopriye yo: “Où pourrais-je chercher / la paix de l’âme? / Quand je ne peux trouver nul réconfort? (Ki kote m ka chèche / lapè pou nanm mwen / Lè m pa ka jwenn okenn rekonfò?”23 Repons la se Sovè a, ki se sous ak papa lapè a. Li se “Prens Lapè.”24
Kijan nou kapab rete pwòch Sovè a? Bese tèt nou devan Bondye, toujou priye, repanti pou peche nou, antre nan dlo batèm yo avèk yon kè brize ak yon lespri kontri, epi vin vrè disip Jezikri: se gwo kalite egzanp lajistis ki pote lapè dirab kòm rekonpans.25 Apre Wa Benjamen te fin delivre gwo mesaj li a sou sakrifis ekspyatwa Kris la, foul moun yo te tonbe atè. “Lespri Senyè a te vin sou yo e yo te ranpli ak lajwa paske yo te resevwa padon pou peche yo e paske yo te genlapè nan konsyans yo, poutèt gwo lafwa yo te genyen nan Jezikri.”26 Repantans ak viv nan lavi ki dwat pote lapè konsyans,ki esansyèl pou kontantman.27 Lè yon moun komèt yon transgresyon ki grav, konfesyon nesesè pou l ka jwenn lapè.28 Petèt pa gen anyen nou kapab konpare avèk lapè ki vini lè yon moun ki chaje ak peche lage fado li bay Senyè a e reklame benediksyon Ekspyasyon yo. Jan yon lòt kantik nan Legliz la eksprime li: “Mwen pral lage fadon m nan nan pye li pou m ka rejwenn bonè.”29
Kè m rejwi lè m reyalize ke nan epòk nou an, dè dizèn milye jènjan, jènfi ak koup grandèt aksepte apèl pou yo vin mesaje Senyè ak Sovè nou an, Jezikri a. Y ap pote levanjil lapè retabli a bay mond lan, yon moun, ak yon fanmi alafwa---yon travay jistis pou pote lapè sa a bay pitit Papa nou ki nan Syèl la.
Legliz la se yon refij kote disip Kris yo jwenn lapè. Gen kèk jèn moun nan mond lan ki di yo espirityèl men yo pa relijye. Santi yo espirityèl la se yon bon premye pa. Men, se nan Legliz la nou entegre, enstwi, epi nouri avèk bon pawòl Bondye a. Pi enpòtan toujou, se otorite prètriz la nan Legliz ki pèmèt nou akonpli òdonans sakre ak alyans ki lye fanmi yo ansanm epi kalifye nou chak pou retounen al jwenn Bondye Papa a ak Jezikri nan wayom selès la. Òdonans sa yo pote lapè paske yo se alyans avèk Senyè a.
Tanp yo se kote nou fè anpil nan òdonans sakre sa yo e yo se refij kote gen lapè, alabri mond lan. Moun ki vizite lakou tanp yo oubyen ki patisipe nan pòt ouvèt tanp yo santi lapè sa a tou. Yon eksperyans mwen sonje trè byen se eksperyans pòt ouvèt ak konsekrasyon tanp Fiji a. Te gen pwoblèm politik ki te dejenere kote rebèl yo te piye epi boule anba lavil Suva a, yo te anvayi bilding Paleman an epi yo te kenbe lejislatè yo an otaj. Fidji te anba lwa masyal. Militè yo te bay legliz la pèmisyon limite pou l te rasanble moun pou pòt ouvèt yo ak yon ti gwoup tou piti pou konsekrasyon an. Nou te oblije pa t envite manm yo poutèt rezon sekirite yo. Se sèl konsekrasyon tanp depi apre premye Tanp Novou a ki te fèt nan sitiyasyon trè difisil konsa.
Youn nan moun ki te envite nan pòt ouvèt la sete yon bèl fi Endou desandan Endyen, yon manm Palman an ke yo te pran an otaj men yo te lage l paske l te yon fi.
Nan sal selès la, lwen vakàm mond lan, li te literalman pran kriye pandan l t ap eksprime santiman lapè ki te anvayi l la. Li te santi Sentespri a rekonfòte li e rann ni temwayaj sou nati sakre tanp la.
Sovè a se sous vrè lapè a. Menm anba eprèv lavi sa yo, gras avèk Ekspyasyon Sovè a ak gras li, moun ki mennen lavi jis yo ap jwenn rekonpans lapè pèsonèl. Nan entimite sal kote yo te fè repa Pak la, Sovè a te pwomèt Apot Li yo ke yo t ap gen benediksyon pou jwenn “Konsolatè a, ki se Sentespri a” epi apresa li te pwononse pawòl enpòtan sa yo: “M ap ban nou kè poze. M ap fè kè nou poze nan jan pa mwen. Mwen p ap fè li pou nou jan sa fèt dapre prensip ki nan lemonn.”30 Epi, jis anvan Priyè Etèsesyon l la: “Mwen pale konsa pou nou kapab gen kè poze nan mwen. Nou gen pou n soufri anpil sou latè. Men, pran kouraj, lemonn deja pèdi devan mwen.”31
Eliza R. Snow te byen kaptire bagay sa a:
Mwen temwanye konsènan sa nan non Jezikri, amèn.
Mostrar referencias
-
1. De konferans te fèt nan Abidjan jou dimanch 10 Fevriye 2013 la; 9.693 te asiste, pami yo—619 ki potko menm manm Legliz la. Kantite total manm nan Cote d’Ivoire se apeprè 19.000.
-
-
3. Mo lapè a gen siyifikasyon diferan. Nan Grèk klasik la, li fè referans ak sesasyon, entèripsyon, oubyen absans ostilite ant fòs opoze. Nan Ebre, mo sa a gen yon pi gwo sans e pafwa li se jis yon fòm salitasyon. Lapè se “yon eta egzistans lan ke yo bay lòm sèlman sou tèm ak kondisyon ki defini pa Bondye” (Howard W. Hunter, nan Conference Report, Okt. 1966, 14–17).
-
4. Lik 2:14; italik ajoute.
-
5. Gade Matye 2:16; gade tou Ross Douthat, “The Loss of the Innocents,” New York Times, Des. 16, 2012, 12.
-
6. Matye 10:16, 22.
-
7. Matye 10:34.
-
8. Gade Doktrin ak Alyans 84:46.
-
-
-
11. Prezidan Woodruff te fè deklarasyon sa a an 1894 e an 1896 ankò. Gade The Discourses of Wilford Woodruff, ed. G. Homer Durham (1946), 251–52; gade tou Marion G. Romney, nan Conference Report, Avr. 1967, 79–82.
-
12. Gade Joseph Fielding Smith, The Predicted Judgments, Brigham Young University Speeches of the Year (Mar. 21, 1967), 5–6. Men, jan Eldè Neal A. Maxwell te deklare: “Nou ka gen lapè enteryè menmsi lapè anlve sou tè a … [epi] ‘tout bagay [an] boulvès’” (“Behold, the Enemy Is Combined,” Ensign, Me 1993, 79).
-
13. Enseignements des présidents de l’église: Joseph F. Smith (1998), 400.
-
-
15. Enseignements des présidents de l’église: John Taylor (2001), 151.
-
16. Depi Grès antik la jiska epòk nou an, mo sa yo—bonè ak kontantman—te analize, diseke, e etidye, non sèlman sou ang siyifikasyon yo men tou sou ang sa y ap pote pou nou nan lavi nou. Gade David Malouf, The Happy Life: The Search for Contentment in the Modern World (2011). Gade tou yon kòmantè sou liv Mr. Malouf la, nan R. Jay Magill Jr., “How to Live Well,” Wall Street Journal, Jan. 26–27, 2013, C6.
-
17. Enseignements des présidents de l’église: Heber J. Grant (2002), 226.
-
18. “Twa nan senk pye nan Cote d’Ivoire yo pami vensenk premye pye nan legliz la nan pousantaj adilt ki ap voye non fanmi yo pou òdonans tanp,” epi pye Cocody a nan Cote d’Ivoire se premye a (C. Terry Warner and Susan Warner, “Apostle Visits Ivory Coast, Is ‘Impressed with Exceptional Spirit,’” Church News, Mas. 3, 2013, 4, 14). Nan apre gè sivil la ak tanp ki te pi pre a ki te a douzèdtan (nan bis) nan Accra, Gana, se yon gwo prèv lafwa, e sa pote lapè bay moun yo ak fanmi yo.
-
19. Doktrin ak Alyans 121:7–8. Prezidan Harold B. Lee te anseye, “Konsa, nou dwe pirifye; nou dwe pase aleprèv pou nou pwove fòs ak puisans ki nan nou an” (Enseignements des présidents de l’église: Harold B. Lee [2000], 208).
-
20. 1 Korentyen 14:33.
-
21. Nan Marion D. Hanks, “A Loving, Communicating God,” Ensign, Nov. 1992, 63.
-
22. Gade Jeffrey R. Holland, For Times of Trouble (2012), 79. Eldè Holland anseye ke “vrè pòvrete a kapab plis detwi lespri imen an pase nenpòt ki lòt kondisyon aleksepsyon peche li menm.” Men si nou itilize lajan nan fason jis, sa ka ranfòse lapè.
-
23. “Où pourrais-je chercher?” Cantiques, no. 129.
-
24. Ezayi 9:6.
-
25. John Greenleaf Whittier eksprime sa senpleman: “Veye ak fason w ap viv. Pa aji lajounen nan fason ki ka chase lapè ou lannuit” (“Conduct [From the Mahabharata],” nan The Complete Poetical Works of John Greenleaf Whittier [1802], 484).
-
26. Mozya 4:3; italik ajoute; gade tou Marion G. Romney, nan Conference Report, Avr. 1967, 79–82.
-
27. Konsyans se yon konpa moral ki dirije nou nan lapè. Li aktive pa omwen de sous: limyè Kris la, yon dwa nesans gloriye Pè selès la ba nou (gade Doktrin ak Alyans 88:6–13; 93:2), ak don Sentespri a (gade Doktrin ak Alyans 39:6).
-
28. “Gen de kalite padon ki ka pote lapè bay yon transgresè—youn nan men otorite apwopriye yo nan legliz la, e lòt la nan men Senyè a limenm (Gade Mozya 26:29.]” (Enseignements des présidents de l’église: Spencer W. Kimball [2006], 41).
-
29. “Oui, tes commmandements,” Cantiques, no. 66.
-
30. Jan 14:26–27.
-
31. Jan 16:33.
-
32. “Quand ton fardeau est lourd,” Cantiques, no. 63.


text:
Lafwa ap ede nou monte chemen levanjil la an tout sekirite, l ap ede nou simonte tout eprèv ki nan mòtalite a epi fè nou retounen nan prezans majestye Papa nou ki nan Syèl la.
Sa pa gen lontan, plizyè nan pami nou nan fanmi Nash, te monte sou tèt mòn Huayna Picchu a, yon mòn wo ki tou pre ansyen ruine Inca Machu Piccu yo, nan montay Pewou yo. Se yon gwo pant trè rèd, men ki gen bèl peyizaj ak kaskàd ekstraòdinè. Malerezman, gen plizyè moun ki pèdi lavi yo kote yo sot tonbe nan pis rèd e etwat sa a. Pou evite trajedi sa yo, yo enstale gwo kab solid, fikse nan wòch solid la, toutolon mòn Huayna Picchu a. Nou te kenbe kab sa yo lè nou t ap monte, epi yo te pèmèt nou atenn somè a an sekirite, kote peyizaj la te majestye anpil!
Menmjan ak wout Huayna Picchu a, vwayaj nou nan mòtalite a se yon monte rèd e difisil, ki mande èd Papa nou ki nan Syèl la pou nou reyisi li. Pou rezon sa a, li ba nou prensip ak òdonans levanjil yo, pou mennen nou bay Sovè a ak pouvwa sali li.1 Premye nan prensip sa yo, lafwa nan Senyè Jezikri,2 se tankou kab yo nan Huayna Picchu a: si l solid epi li byen akwouche sou “wòch Redanmtè nou an,”3 lafwa ap ede nou monte chemen levanjil la ansekirite, simonte tout eprèv mòtalite a,4 epi retounen nan prezans majestye Papa nou ki nan Syèl la. Tout bagay akonpli pa lafwa.5
Lafwa se yon prensip aksyon ak pouvwa.6 Se “pa lè moun gen yon konesans total konsènan kèk bagay; paske si [nou] gen lafwa [nou] espere bagay nou pa wè, men ki vre.”7 Se yon asirans 8 nan men Lespri a nou akeri atravè aprantisaj, ki pouse nou alaksyon9 pou nou suiv egzanp Sovè a e respekte kòmandman l yo nan espri lapriyè, menm nan tan sakrifis ak eprèv.10 Lafwa pote pouvwa Senyè a pou nou, ki-pami lòt bagay---manifeste pa yon esperans nan bon bagay ki gen pou vini,11 pa mirak ki konfime lafwa,12; ak pwoteksyon divin nan zafè espirityèl ak tanporèl.13
Lavi Ann Rowley, yon fi pyonye nan premye jou Legliz yo, demontre kijan egzèse lafwa gen enpak pozitif nan lavi nou. Mary Rowley, yon vèv ki te soti Angletè, te egzèse lafwa pou reponn apèl pwofèt la pou rasanble nan Siyon an. Li sete manm konpayi charyo abra Willie a ki te rankontre gwo tanpèt nèj sou wout yo nan lotòn 1856 la. Yo te rive nan yon pwen nan vwayaj la kote sèt pitit li yo te literalman ap mouri grangou. Li te ekri: “Sa te fè m mal pou m wè timoun yo grangou konsa. … Lannuit te rive e pa t gen manje pou repa aswè a. Mwen te mande Bondye èd, jan m te toujou fè. Mwen te mete ajenou, e m te sonje m te gen de biskuit sèk ki te rete lè nou te vwayaje sou lanmè a. Yo pa t gwo, e yo te sitèlman di ke yo pa t ka kase. Siman, sa pa t ap ase pou nouri 8 moun, men 5 pen an ak 2 pwason pat ase tou pou te nouri 5.000 moun, men pa yon mirak, Jezi te fè l. Konsa, avèk èd Bondye, anyen pa enposib. Mwen te jwenn biskuit sèk yo e m te mete yo nan yon mamit e m te kouvri yo avèk dlo, epi m te mande Bondye pou l beni yo. Apresa, mwen te kouvri mamit la e m te mete l sou dife. Lè m te retire kouvèti a yon ti tan apre, mwen te jwenn mamit la plen manje. Mwen te mete ajenou avèk fanmi m e nou te remèsye Bondye pou bonte li. Jou swa sa a, fanmi m te jwenn ase manje pou yo te manje.”14
Ann Rowley te fè gwo sakrifis pèsonèl pou l te viv levanjil la, li te bezwen èd, e li te mande nan lapriyè. Gras ak lafwa li, li te ranpli ak esperans e l te mirakilezman jwenn manje pou fanmi li. Senyè a te beni l avèk kapasite pou l te andire “nan lafwa jiskalafen”15 tou, yon benediksyon ki gen enpòtans etènèl. Malgre yon fiti ensèten, li pa t mande pou l konnen kijan l ta pral fè nouri pitit li yo nan demen, men, li te apiye sou Senyè a”16 avèk pasyans e l te avanse devan avèk esperans, egzakteman jan bèl kantik sa a eksprime a:
Nou menm tou, nou ka egzèse yon kalite lafwa konsa nan Senyè a, pandan n ap kwè e konnen ke Bondye mizèrikòdye e konstan18 nou an ap beni nou pa pouvwa mirakile li, selon sitiyasyon nou, nan lè l vle a. Si nou fè sa, nou menm tou n ap wè men Bondye manifeste nan lavi nou.
Senyè a kòmande nou pou nou “mete boukliye lafwa a sou nou pou nou kapab etenn tout flanm dife mechan an yo.”19 Satan ap itilize bagay tankou dout, laperèz, oswa peche pou tante nou pou nou abandone lafwa e pèdi pwoteksyon li ofri a. Annou egzamine chak nan defi lafwa sa yo youn pa youn pou nou ka rekonèt tantasyon advèsè a e pa sikonbe anba yo.20
Premyèman, lè nou pa kwè nan Senyè a ak nan levanjil li a, sa ap lakoz nou reziste kont Lespri Bondye.21 Remèd Senyè a kont dout la senp. Jan Wa Benjamen te deklare a: “Kwè nan Bondye, kwè li egziste, kwè li te kreye tout bagay nan syèl la ak sou tè a; kwè li gen tout sajès, ak tout pouvwa, ni nan syèl la ni sou tè a; kwè lèzòm pa konprann tout bagay Senyè a kapab konprann.”22
Si, akoz enkredilite ak dout, nou wè lafwa nou ap bese, sonje ke premye Apot yo te enplore Senyè a pou “ogmante lafwa yo.”23 Sonje ke lafwa ak larezon se konpasyon nesesè, konsidere konparezon sa a: lafwa ak larezon se tankou de zèl nan yon avyon. Toulède esansyèl pou fè avyon an vole. Si, nan pèspektiv pa w, larezon sanble an kontradiksyon avèk lafwa, fè yon ti kanpe epi sonje ke pèspektiv ou ekstrèmman limite an konparezon avèk pa Senyè a.24 Pa abandone lafwa paplis ke ou p ap kapab detache yon zèl nan yon avyon k ap vole. Men, olyesa, nouri yon tikal lafwa e pèmèt lespwa li pwodui a vin yon ankraj pou nanm ou—ak pou larezon ou.25 Se poutèt sa, yo kòmande nou pou n “chèche konesans—menm nan etid epi tou avèk lafwa.”26 Sonje, lafwa presede e pwodui mirak ke nou pa gen okenn eksplikasyon imedyat pou yo, tankou fè yon mamit ki gen de biskuit sèk ranpli avèk manje, oubyen senpleman andire tout bagay nan lafwa, kont tout lojik.27
Dezyèmman, laperèz detounen nou de lafwa e li febli lafwa nou nan Sovè a. Apot Pyè te suiv Senyè a yon jou swa tanpèt e l te mache sou dlo a—jiskaske li te vire je li e l te “wè jan van an te fò [epi] li te pè” epi li te kòmanse koule.28 Li te ka kontinye mache si l pa t pè! Olye ke nou fokis sou van fò e epi krenn van ak vag vyolan yo nan lavi nou, Senyè a envite nou pou nou “Gade sou mwen nan chak panse; pa doute, pa pè.”29
Twazyèmman, peche diminye prezans Lespri a nan lavi nou, e san Sentespri a, n ap manke fòs espirityèl pou n kenbe ak egzèse lafwa. Li pi bon pou nou egzèse lafwa nou pou “nou pa touche move don an, ni bagay ki pa pwòp la”30 epi “fè dilijans nan respekte tout kòmandman yo, pou ... lafwa nou pa fayi, epi pou enmi nou yo pa triyonfe sou nou.”31 Si peche make lavi nou, mwen envite nou pou nou egzèse “lafwa ki mennen nan repantans,”32 epi Sovè a, atravè Ekspyasyon an, ap pirifye nou e geri lavi nou.
Frè m ak sè m yo, selon lafwa nou, Senyè a ap ranpli pwomès li e l ap travay avèk nou pou n simonte tout difikilte.33 Li te fè sa pou Ann Rowley e li fè sa pou pèp li nan tout nasyon ak tout epòk ak tou jenerasyon. Paske Li se yon “Bondye mirak” epi Li “pap chanje,” l ap beni nou chak menmjan an tou avèk esperans, pwoteksyon, ak pouvwa selon lafwa nou nan Li.34 Menmjan ak kab yo sou wout Huyana Picchua a—lafwa inebranlab nan Senyè Jezikri ap tounen yon ankraj, pou nou menm ak pou moun nou renmen yo, tache sou wòch Redanmtè”35 nou an ak pouvwa san parèy li pou sove a.
Prezidan Thomas S. Monson te di: “Fiti a osi briyan ke lafwa nou.”36 Mwen temwaye konsènan verite siblim plen esperans sa a e, mwen envite nou chak pou nou avanse avèk fèmte ak lafwa nan Senyè a, “san doute.”37 Mwen konnen Sovè a vivan, li se “kòmansman ak finisman lafwa nou,”38 epi “l ap rekonpanse moun ki chèche li avèk dilijans.”39 Konsènan sa mwen temwaye nan non Jezikri, amèn.
Show References
-
1. Gade Doktrin ak Alyans 84:19–21.
-
2. Gade Atik Lafwa 1:4.
-
3. Elaman 5:12.
-
4. Gade Doktrin ak Alyans 76:53.
-
5. Gade Etè 12:3.
-
6. Gade Lectures on Faith (1985), 3; gade tou Jakòb 4:6; Etè 12:7–22; Ebre 11:4–40.
-
7. Alma 32:21.
-
8. Gade Joseph Smith Translation, Ebre 11:1 (in Ebre 11:1, reference b).
-
9. Gade 2 Nefi 25:23; Alma 34:15–17; Etè 12:6; Jak 2:17–26.
-
10. Gade Etè 12:4–6; Lectures on Faith, 69.
-
11. Gade Mowoni 7:40–42.
-
12. Gade Bible Dictionary, “Faith”; gade tou Mòmon 9:8–21; Mowoni 7:33–37.
-
13. Gade Doktrin ak Alyans 27:17; Alma 57:19–27; 58:10–13.
-
14. Ann Rowley, nan Andrew D. Olsen, The Price We Paid: The Extraordinary Story of the Willie and Martin Handcart Pioneers (2006), 113.
-
-
16. Ezayi 40:31.
-
17. “Brillante étoile, étoile du matin,” Cantiques, no. 52.
-
-
19. Doktrin ak Alyans 27:17; italik ajoute.
-
20. Gade 1 Nefi 8:33–34; Alma 37:33; Doktrin ak Alyans 20:22.
-
21. Gade Alma 32:28.
-
22. Mozya 4:9.
-
23. Lik 17:5.
-
24. Gade Mozya 4:9–10; Pwovèb 3:5–7; Ezayi 55:8–9.
-
25. Gade Etè 12:4.
-
26. Doktrin ak Alyans 88:118; italik ajoute.
-
27. Gade Mowoni 7:33–38; Etè 12:19.
-
28. Gade Matye 14:25–31.
-
-
30. Mowoni 10:30.
-
-
32. Gade Alma 34:15–17; gade tou Etè 12:3.
-
-
34. Gade Mòmon 9:18–21; gade tou Mowoni 7:33–38; Alma 37:16–17.
-
35. Elaman 5:12.
-
36. Thomas S. Monson, “Be of Good Cheer,” Liahona
ak Ensign, Me 2009, 92.
-
37. Gade Jak 1:6–8.
-
38. Mowoni 6:4; gade tou Ebre 12:2.
-